
BROJ 1. 


TRI ROMANCE 

GJURE ARNOLDA 

LUGAR 

ISELJENIK 

A si zdrava, moja goro, 

-L' U snježnome ruhu čistom -- 
Ja te zimi volim skoro, 

Nego kad se kitiš listom. 

ALEB krešti, more huči, 

Ja na žalu stojim . . . 

I uzdišem za dalekim 

Slatkim domom svojim. 

Sjever »piri u sve trublje, 

Pa izvija glase bajne: 

Sada više, a sad dublje 

Ko orgulje veličajne. 

Oteh mu se još za mlada 

Zlata željan suha — 

Ali kob mi na te želje 

Osta udilj gluha. 

Hrek ti svaki eto sliči 

Stubu b jela mermer-kama . . . 

Časkom mi je: ko u priči 

Usred divna da sam hrama. 

Sve imanje mi je sada 

Rodne zemlje šaka, 

Da se njome kao zlatom 

Pospe moja raka. 

Žrtvenika nemaš samo 

Sa sveticom lika tija; 

Ali taj je dolje tamo, 

Gdje mi ljuba čedo nija! 

K ovoj meti sumorna mi 

Duša često hiti: 

Ko da sluti, da ću ondje 

Ipak sretan biti. 

Ona mi životu vije 

Željkovani v jenac sreće — 

Tako mi se ljupko smije 

I u zimi pramaljeće. 

Bit’ ću školjka, što je more 

Izmetne za plime — 

Da prazninom joj ozvanja 

Doma sveto ime. 


BESKUĆNIK 


T^VJEDOVA mojih grudu svetu 
■L' Moj otac sam je obradivo . . . 

I dugo bilo sve u cv jetu, 

Da o zlu nije niti snivo. 

A na to smrt i njega uze, 

Da boljeg sv'jeta gleda žale .. 

Od časa tog mi gorke suze 

Niz lica nisu teći stale. 

A1 došla ljeta s vodom, ledom, 

I crni dni na sve mu drago; 

A tuđin za dug ote redom 

I zemlju svu i dom i blago. 

Kad mislim sad, da tuđin ore 

Djedova mojih svetu grudu — 

Sve strah me: jadi da ne stvore 

Od beskućnika još i ludu! 

PRONEVJERENI IDEALI 

PRIPOVIJEST IZ SVAGDAŠNJOSTI DVADESETIH GODINA DVADESETOGA VIJEKA. 

Napisao KSAVER ŠANDOR GJALSKI. 


PROLOG 


TARODAVAN i slavan je dvor, u 
kom se dešava prolog pripovijesti, 
koja ispunjava ove stranice. Dvor je 
ukusni, u čistom baroku sagra- 
djeni dom, koji bjelodano svjedoči, kako su mu go¬ 
spodari odavna proniknuti kulturom i civilizacijom 
i kako se, je u tom domu prije već stotinu godina 
imalo smisla i razumijevanja za sav onaj veliki na¬ 
por i ogromni trud, što ga je zapad Evrope uložio, 
da se čovječanstvo naprijed krene i približi sfe¬ 
rama ljepote, pravednosti i znanja. 

Stari dom širi svoje visoke, duge i široke zidine 
na ubavoj visoravni pod dosta visokim brijegom, 
obraštenim vinovom lozom i malom šumom starih, 
ogromnih dubova. A jugoistočno pruža mu se iz¬ 
gled na Sljeme Zagrebačke gore, na taj bajni gorski 
vrh, od kojeg se gleda na daleke krajeve, što se 
steru medju Dravom i Savom tija dalje preko Kupe 
i Une, onamo do Velebita i Kleka, na krajeve, 
koji su toliko prepatili i toliko mučeni bili radi 
svoje vjernosti Krstu i svojoj staroslavnoj Tomi- 
slavovoj kraljevini, a junaštvom i postojanošću 
svoje djece kroz hiljadu godina izdržali sve grozne 
napadaje i tatarske i turske i perfidije njemačke 
i nasrtaje magjarske i izdaje martološke, te obranili 
svoj Zagreb, da ga nikad nije tudjinac osvojio. 

Dvor je gradjen negdje u prvoj polovini osam- 
najstoga vijeka sasvim iznova. Nekadašnjem sta¬ 
rom utvrdjenom zamku ili nekadašnjoj staroj ple¬ 
menitaškoj drvenoj kuriji odavna nema više ni 
traga. Čisto se ne zna pravo ni mjesto, gdje je jedno 
ili drugo stajalo. Sa strane glavnoga pročelja diže 
se dvor na dva sprata i visoki, dugi prozori sa svo¬ 
jim bezbrojnim okancima podavaju zgradi van- 
redno otmeni izgled i čuvaju i ističu svu ljepotu i 
sav čar svoga osamnajstog stoljeća. Pokrit je dvor 
visokim mansardskim krovom, iz sredine kojega 
proviruju tanki, lagani mansardski prozori. A tik 
se dvora stere i širi starinski, djedovski perivoj sa 
stoljetnim lipama, omorikama, jelama i jasenima, 
medju kojima proviruje sad kakova katalpa, sada 
platana ili pavlovna ili se sam za sebe koči kakav 
stari — stari omašni hrast. Sve pak ovo visoko i 
gusto drveće nadvisuju mnogobrojni tanki, stari 
jablani, koji se na bezbroj strana visoko dižu 
k nebu. Po perivoju plaze mnogobrojni puteljci, čas 
pokraj grmova i nasada, prirezanih u ukusu osam- 
najstoga vijeka, sad pokraj bujnih i slobodnom 


rastu pripuštenih žbunova i drveća, od kojih se 
dalje šire krasne partije modernih vrtljarskih 
ukrasa. Gdjegdje iz zelenila proviruju bijelo oličeni 
dijelovi kakova mostića preko uskog jarka ili 
nasloni klupa pod granatim sjenatim stablima ili 
se pokazuju medju bujnim zelenilom sivi i potam- 
njeli torsi kakovih kamenih statua i obodi ogromnih 
vaza. 

Ime je tome dvoru Šabac Kosovčak, valjda za 
razliku od brda Šabca, što se kod starodavne Kra¬ 
pine nalazi. Vlasništvo je pak to već preko stotinu 
godina obitelji Banovića. 

Starinom je ta obitelj dolazila iz donjih hrvatskih 
strana. Poslije turskoga zagospodovanja imala je 
svoja dobra po prostoru današnje Hercegovine, 
Turske i Like, onuda kuda se je od početka ste- 
rala hrvatska kraljevina. Turski upad lišio ju je 
tih dobara i samo jedna grana obitelji, koja je prešla 
na islam, spasila si je bar djelomično svoje posjede, 
druge dvije grane morale su se sklonuti dalje. 
Jedna je grana pošla u primorske strane pod ve¬ 
necijansku vlast, a druga se je odselila u gornje 
strane kraljevine Hrvatske, u tako zvanu Slavoniju, 
u križevačku županiju, gdje su joj novostečene po¬ 
sjede uskoro počeli otimati njemački generali, da 
naseljuju po njima pobjegle Turcima martoloze, 
koji onda Banovićima ne oteše samo zemlje nego 
si prisvojiše i njihovo obiteljsko prezime, jer oni 
po istočnjačkom običaju nisu imali prezimena. I 
tako je ta grana obitelji Banovića svakojako pro¬ 
lazila diljem vijekova, jer je uvijek ponosom visoko 
čuvala stijeg kraljevine Hrvatske, pa tako nije 
došla do grofovskih i barunskih naslova, s kojima 
su Habsburgovci naplaćivali one Hrvate, koji su 
im služili u Habsburgovske svrhe! 

U zadnjoj četvrti osamnajstog vijeka rodio se 
iz ove obitelji Matija Banović. Kao što otac nje¬ 
gov krajiški oficir, tako je i on bio odredjen, da ide 
u vojničku graničarsku službu. No nesreća je htjela, 
da je otac sa dva sina pao u ratu, što ga je habs- 
burško carstvo opet negdje daleko u Evropi za 
svoje svrhe vodilo. Ostao je nedorasli Matija sam 
sa svojom materom, koja je bila rodjena iz neke 
male plemenitaške obitelji. I kao prava, svojeglava 
plemenitaška odluči ona, da bar toga sina osigura 
od tih vječnih austrijskih ratovanja. Uzela ga stoga 
iz vojničke, graničarske škole. I ma da je dječarac 
već iz maloškolskih godina izašao, dade ga u la- 

tinske škole. Dakako na malom svom plemeni- mogla naći dovoljno sredstava, da školuje sina. No 
taškom posjedu s neznatnim brojem kmetova nije domišljata i energična žena sjeti se, da imadu Ba- 



GABRIEL JURKIĆ : »POTOK U KLANCU« 

novići daljnjega roda u Ugarskoj, koji su također lično svršio i latinske i pravoslovne nauke, te se je 
Banovići, pak su imućna vlastela. Obrati se na početkom devetnajstog vijeka vratio kući kano is- 
njih. I tako je Matija dospio u Ugarsku, gdje je od- pitani »advocatus utriusque fori«. — 


3 









Broj 1. 


God. I. »V IJEN AC« 


Svakako je Matija bio vanredan čovjek. I novo 
doba, što je tako silno i gorostasno banulo na vrata 
i bedeme davnih i starodavnih ustanova dojako- 
šnjega svijeta pak ih gotovo razrušilo provalom 
francuske revolucije, nije niti njega pustilo netak¬ 
nuta. Sve ove nove poglede on je žedno lovio, usi¬ 
savao i u dušu upijao. Još đakom u Košicama i u 
Pešti nije on daleko stajao od poznatog Martino- 
vićeva pokreta. Tek pukom slučaju imao je da 
zahvali, što nije bio potegnut na odgovornost i bio 
zapleten u katastrofu Martinovićevu. Isto je tako 
po tim svojim modernim liberalnim nazorima bio 
osiguran, da ga ne poklopi onomadni domaći ne¬ 
mar za narodnu stvar, Donesao je sa sobom velik 
smisao i puno razumijevanje modernog shvaćanja 
narodnosti i narodnog jezika. I kako je slušao Ma- 
gjare, da ljube i uzvisuju svoj jezik, tako je i on 
sa svom dušom prionuo uz materinsku riječ i uz- 
Ijubio je dubokom vjernosti. Kano takav bio je i 
on jedan od prvih, koji je mislio na to, da se i nje¬ 
gov narod i njegova zemlja istrgnu iz duboka na¬ 
rodna sna, u kojem se nalažahu. To je tim prirod¬ 
nije i laglje bilo, jer mu je u obitelji sveudilj kroz 
generacije i generacije poznata bila pjesma starih 
dalmatinskih i dubrovačkih pjesnika, kojom su di¬ 
čili i slavili ime hrvatsko, gospodu hrvatske vite¬ 
zove. Tako bude od prvog dana odan pristaša i 
sudionik pokreta, što su ga iznijeli na hrvatskoj 
strani Antun Mihanović i Šporer, a na srpskoj 
strani još prije vječni putnik Dositije Obradović 
i na slovenskoj ilirac Vodnik. U to je doba dapače 
pomišljao, da bi u tom nacionalnom nastojanju naj¬ 
više pomogla pomoć iz Rusije. Zato je stupio u 
svezu s onamošnjim nekojim ljudima, misleći da¬ 
pače neko vrijeme, da predje i preseli u Rusiju. Ta 
namisao tako ga je obuzela, da se dapače u tu svrhu 
dao na učenje militarskih znanosti, držeći da bi 
jedino kano vojnik mogao naći napretka u Rusiji. 

I da ga nisu odbili Rusi sa svojim fanatičnim za¬ 
nosom za »pravoslavlje«, njega volterijanca, on bi 
bio možda zbilja prešao onamo. No videći, kako 
ondje ni ne misle na drugo nego na »pravoslavlje«, 
on se je odrekao svojih ruskih želja pa je ostao u 
domovini. Oženivši se sa krasnom građanskom 
zagrebačkom kćeri iz male plemenitaške obitelji, 
otvorio je po onomadnom običaju advokatsku kan¬ 
celariju. Postao je asesorom i vicefiškalom župa¬ 
nije zagrebačke, a malo po tom takodjer županije 
varaždinske i križevačke. Kako je imao roda medju 
gospodskim turopoljskim plemstvom, a isto i među 
zagorskom vlastelom, to mu je kancelarija naskoro 
sjajno uspijevala, dapače je brzo dobio zastupanja 
medju visokom aristokracijom. Tako je za malo go¬ 
dina stekao toliko imetka, da je pomišljao te bi si 


kupio kakovo vlastelinsko imanje, osobito otkad 
je prodao svoj mali materinski plemenitaški posjed 
u Pokuplju. 

Desi se zgoda, da je kupio tada imanje Šabac 
Kosovčak od ugledne starohrvatske obitelji, koja 
se je preselila u Ugarsku. Bilo je to jedno od većih 
dobara u Zagorju s neko četrdest do pedeset 
kmetskih selišta, lijepim okruženim alodijalnim po¬ 
sjedom i s mnogim zemljištima. 

Kako je u svemu bio izvrstan čovjek, tako je 
brzo podigao svoje gospodarstvo na visok stepen i 
posvema ga napredno uredio. Sa kmetovima bio je 
strog ali pravedan, human i mnogo se je za 
njih brinuo u teškim prilikama, što su nastale po¬ 
slije napoleonskih ratova. Taj njegov napredak 
izazvao je veliko nezadovoljstvo i srdžbu medju 
mnogim njegovim vlastelinskim susjedima, od kojih 
je dapače dočekao, da mu njihovim poticanjem 
nije varaždinska županija htjela da priznade 
plemstvo te ga ne unese u knjigu plemića županije. 
Tim je dakako došlo u pitanje i samo vlasništvo 
imanja, jer samo plemić mogaše imati i držati ple¬ 
meniti i vlastelinski posjed. Banović, čovjek pro- 
niknut sasvim idejama francuske revolucije, nije se 
borio ni pravdao za svoje plemstvo. Nije ništa ra¬ 
dio, da ga županija unese u knjigu plemića, makar 
mu je plemstvo bilo praplemstvo, priznato od 
bosanskih i ugarsko-hrvatskih kraljeva, dapače i 
od mletačke republike kano praplemstvo. Tek 
pod Habsburgovcima izdana mu je bila plemićka 
diploma, kao da su po njoj tek postigli plemstvo. 
Medjutim i ova diploma bila je stoljeća i stoljeća 
stara pa nije tek izdana bila od savremnog kojeg 
Franca ili Ferdinanda, kao što je bio slučaj s ve¬ 
likom većinom Banovićevih protivnika, koji su po¬ 
najviše do svojih donacionacija i posjeda došli pri¬ 
likom prodavanja fiskalnih zemljišta pak imali 
predikat po kakovoj kupljenoj fiskalskoj livadi ili 
kupljenom vinogradu. Dašto uz tu kraljevsku di¬ 
plomu bilo je od potrebe, da i županija uzme na 
znanje plemstvo i unese u svoju knjigu plemića. 
Protivnici su se po tome nadali i bili dapače si¬ 
gurni, da će Banović nepriznanjem plemstva sa 
strane županije izgubiti Šabac-Kosovčak, tim više, 
što je kano rodjak odseljene obitelji htio imati to 
dobro jedan od najuglednijih i najmoćnijih mag¬ 
nata, koji je proti Banoviću podignuo parnicu. Ali 
su se prevarili. Šabac-Kosovčak ostao je u rukama 
Banovića, jer je u nastaloj civilnoj parnici Banović 
dokazao, da je njegovo plemstvo priznato i u 
knjigu plemića uneseno u županiji torontalskoj. 
Najviši je pak sud sudio, da je dovoljno priznanje 
ma koje županije bilo hrvatske ili ugarske. Vrijedno 
je to spomenuti, jer su mnogi zaključivali, da je 

time Matija Banović predobljen za stvar ma¬ 
đarsku, koja je već u ono doba počela silno gala¬ 
miti i halabučiti. A ipak Matija Banović, makar od¬ 
gojen u Ugarskoj, nije pristao uz taj magjarski šo- 
venski pokret, koji je htio i nastojao, da sve zgrne 
pod magjarsku kapu. Naprotiv bio je vazda od 
prvog početka uz one, koji su se branili od tog 
magjarskog presizanja. Dobivena parnica nije ništa 
u tom pogledu kod njega djelovala. Isto je tako živo 
sudjelovao u borbi poslije Napoleonova pada, koju 
su morali voditi Hrvati, da im Austrija vrati preko¬ 
savske krajeve, koje je bio Napoleon otrgnuo od 
kraljevine. A kako za ove strane tako je isto po¬ 
dupirao nastojanje, da se vrati Dalmacija, ta ko¬ 
lijevka hrvatskoga kraljevstva. Kako je nacionalno 
osjećao u ono doba narodnog sna, gdje je tek jedva 
opazice tinjala narodna svijest, najbolji je dokaz, 
što je on, makar katolik, ipak jedan od najprvih 
svim žarom i savjetom podupirao nastojanje, da 
pravoslavna grčka općina u Zagrebu iz grčkih ruku 
predje u ruke domaće, u ruke srpske. 

Taj vanredan čovjek i rodoljub nije doživio ilir¬ 
skih dana. Umro je više godina prije. No ostavio 
je sina jedinca Livija, koji se je cijelim žarom pri¬ 
ključio narodnom pokretu. Kao što otac njegov 
tako je i on svoje pravoslovne nauke, nakon do¬ 
vršene zagrebačke akademije, produžio i nastavio 
na bečkom i na poštanskom univerzitetu. Noseći 
još po ocu u svojoj mladoj duši mnogo smisla i 
razumijevanja za narodno pitanje, on se je svim 
žarom priključio mladim Česima, Slovacima i Sr¬ 
bima, koji su radili i živjeli za »Veliku Slaviju!« 
Prijateljevao je i »sa Kolarom i sa Šafarikom, pri¬ 
bližio se je očevim još prijateljima Mihanoviću i 
Šporeru. Kad je po svršenim naukama naskoro do¬ 
šao u Požun na sabor kano zastupnik velikašice, 
koja je u susjedstvu Šabca-Kosovčaka imala svoja 
imanja, još je više zalazio u priliku, da ga zahvate 
valovi nacionalne struje, jer je našao u Požunu mno¬ 
go mladih Srba i Slovaka, koji su osjećali i mislili 
u nacionalnom pogledu kao i on, a glavno došao 
je u svezu s grofom Jankom Draškovićem. Kad je 
dakle Gaj razvio svoj ilirski barjak, bude mu Livio 
Banović jedan od najvatrenijih i najvjernijih pri¬ 
staša. Cijelu mu je dušu zahvatio silan zanos. Du¬ 
boko uvjerenje, da narodu slavenskom na jugu i 
istoku Evrope moraju sinuti pravedni, dobri, sjajni 
dani, ispunjalo mu sav umni život. Od toga je bio 
okupljen njegov narodni ponos i rasplamćena žar¬ 
ka ljubav za svoj narod i za svoju materinsku riječ. 
Veliki daleki vidici uzdizali su mu duh i srce, kad 
je spoznao i znao, da on nije tek dijete neupućeno 
u znanju zaostala malena naroda, zbijena u uske 
granice male kraljevine, koju su mu već djedovi 


morali tužno nazvati »reliquiae reliquiarum«, nego 
da se narodni svijet njegov stere daleko— daleko, 
pruža se od krajeva vječne zime do žarkih žalova 
južnih mora, da su mu silni Rusi, viteški Poljaci, 
vrijedni Česi i Slovaci najbliža braća, a Srbi, Bu¬ 
gari pak štajersko-kranjski Slaveni da su mu još 
bliži, da su isto što i Hrvati, da su s Hrvatima je¬ 
dan i isti narod pa da taj narod nije malen i nezna¬ 
tan, kako to inorodni susjedi tuđinci uče i tvrde 
nego je velik i mnogobrojan onamo od snježnoga 
Triglava pa do vratiju samoga carskoga grada 
Stambula, kraljevski ogrnut pravim i divnim car¬ 
skim plaštem skupne majke Ilirije. I kano da mu 
se je u duši trenula i sladjano zamnijela ona stara, 
stotinu i stotinu godina — ta — hiljadu godina sta¬ 
ra slutnja, spomen, što li, ona priča o Čehu, Lehu 
i Mehu, što ju je nekoć za djetinjstva slušao u Kra¬ 
pini (sjećao se je, da ju je baš od Gajeve majke prvi 
put čuo) a koja je priča čuvala tisuć i tisuć godiš¬ 
nju uspomenu na skupno gnijezdo cijeloga Sla¬ 
venstva. U iste mu je časove sinula pred dušom 
spoznaja, kako oduvijek ovdje dolje na balkan¬ 
skom poluotoku i na njegovom panonskom prilazu, 
po cijelom dalekom prostor ju Ilirije svu tu rastr¬ 
ganu, rascjepkanu i podijeljenu slavensku braću 
ipak ista i jednaka sudbina, ista muka, ista pogi¬ 
belj u jednu, makar nesvjesnu zajednicu veže. I 
jasno je providio i progledao, da ih vanjski svijet 
nikad ne uzimlje nego kano jednu i istu pogibelj, 
kano jednog i istog protivnika, kano jednu i istu 
odabranu žrtvu svojoj pohotljivosti i lakomosti. 

Zadovoljno i sretno gledaše Livio Banović, kako 
luč iliraca Gajevih i Draškovićevih tjera guste trjii- 
ne dosadašnjeg nacionalnog nemara te se sve više 
i sve dalje širi svijetlo, koje sjajnim bljeskom vas- 
cijelomu svijetu rasvjetljuje velebnu istinu, da ni¬ 
smo tek Horvati, Slavonci, Srbi, Raci, Dalmatinci, 
Šumadijci, Kranjci, Bugari, Crnogorci, i Štajerci, već 
smo jedni i isti u materinskom zagrljaju ponosne 
Ilirije! 

I nastaše sjajni, krasni i dragi dani u starodrev¬ 
nom dvoru Šabcu-Kosovčaku. Sve, što je rodoljub¬ 
no i patriotski osjećalo, sakupljao je pod svoj go- 
stoljubni krov Livio Banović sa svojom krasnom 
ženom Jelenom. Prijašnje susjedske veselice i go- 
dovne slave pretvorile su se u ozbiljne sastanke, 
ali isto tako vesele, možda još i veselije zabave, 
u kojima se je vazdan i neprekidno orilo od radosti, 
ponosa i zanosa, što su se djeca slavne domovine 
probudila i kod toga se davno rastavljena braća 
upoznala. Mnoga potrebna i korisna zamisao u na¬ 
rodnom pokretu i u narodnom razvitku ovdje je 
pod ovim starim hrvatskim gospodskim krovom 
imala svoj zametak, uzela svoj početak. (Svršit će se.) 

JAVNO NASILJE 

Napisao ĐURO VILOVIĆ 


TARČIĆ malen i pognut uđe u vi¬ 
jećnicu. Visok je koliko i njegov klju- 
kasti pastirski štap. Nije ga odložio 
ni sada, kad su ga pozvali, da ga od- 
je ramenima i nijemo stupio naprijed. 
Tako se postavio pred sud i stoji. Puna, Bog zna 
čime natrpana torba nadiže mu stari kaput. Nagnuo 
se oslonjen o štap i gleda kao s visine u dolinu. 

Čitaju mu optužnicu. 

Taj je seljak Ivan Kunić navalio na suca, koji 
je došao da provede jednu osudu. Sudac ga je po¬ 
zvao. da na mirni način prepusti, da se izvrši 
pravda. 

— Je . . . je . . . Potvrđuje dobrodušno starčić 
razne stavke optužnice i njezina obrazlaganja. Po¬ 
tvrđuje i kima cijelim tijelom i kljukastim štapom. 
Je . .. je . . . Baš je tako rekao! 

Čita se, da je sudac pozvao starca, neka bude 
miran i pusti, da se stvar provede, a ako ne će, 
onda će se i onako silom provesti. 

— Silom? Silu ću silom otpraviti. 

— Je ... je. Kima starčić. 

Starčić je onda nadodao: ako ima da padne 
moja glava, onda će pasti prije još jedna druga, 
tuđa . .. 

— Je li tako? 

— Je . . . Rekao sam i tako. 

— Jeste li kriv? 

Starčić se samo malo ispravi i odmah se prigne, 
pa bezdanim mirom i flegmom gleda u sud. 

— Poglaviti gospodine suče i svi poglaviti, koji 
me slušate: Ja sam Kunić. Mene tako u selu zovu. 
Moji me susjedi tako zovu. Imam svakakvih susjeda. 
Više zHh nego dobrih, a svi me i zli i dobri zovu 
Kunić.Na sudu me zovu Ivan Kunić i žandari me 
zapisuju: Ivan Kunić. Poglaviti gospodine suče i 
svi poglaviti! Ja sam dobar i miran čovjek. Ne go¬ 
vorim puno, a kad govorim, onda dobro promislim, 
što ću reći U mom susjedstvu ima svakakvih ljudi, 
a ima ih i gorih nego gospodin poglaviti i svi po¬ 
glaviti misle. Ja sam tako običan čovjek, seljak 
Kunić i mene nije onaj poglaviti razumio. Je . . . je. 

Ja sam onu kuću gradio. Ja sam najstariji sin 
moga oca. Kad se najmlađi u zipci derao, ja sam 
trčao po selu i naganjao susjedove purane. 0 da! 
Onda je u naših susjeda bilo mnogo gusaka i pu¬ 
rana. Toliko sam ja stariji od moga najmlađega 
brata, 

— To vas baš ne pitamo. Recite nam, jeste li pri¬ 
jetili silom? 


— Gospodin poglaviti i svi poglaviti. . odmah će 
doći i sila. Ja sam dobar i miran seljak, a imam sva¬ 
kakvih susjeda. Tu sam kuću ja gradio, ja, a ne moj 
otac, ni moj najmlađi brat... To je. da sam je ja 
gradio, a sada dolazi onaj poglaviti i hoće, da od 
mene živa i zdrava oduzme kuću i dade mome mla¬ 
đemu bratu, koji se u zipci derao, dok sam ja trčao 
po selu i naganjao susjedove purane. 

— Ovo nije rasprava o tome, čija je to kuća, 
nego jeste li vi, Ivane Kuniću, prijetili silom? 

— To baš spada na stvar, čija je kuća, i kad to 
ne bi spadalo na stvar, onda se ne bi sudilo, čija je 
kuća i ne bi dolazio onaj gospodin poglaviti... a 
da on nije dolazio, što bi meni sila? Ja nisam od 
sile, ja sam običan čovjek, seljak Ivan Kunić. 

— Vi ste sucu kazali: silom ću silu otjerati. 

— Poglaviti, a kako bih mu drugačije .. . Baš 
sam ja tako kazao, i kud bi moja duša, da sada 
okrenem na drugo. Ja imam jednu dušu kao i vi, 
kao i svaki kršteni i nekršteni stvor, a ako ovu 
jednu izgubim, kud bih onda dospio? Ja sam tako 
kazao. Upravo tako: silom ću silu otjerati. Nego 
kako bih? Onaj je poglaviti pametan, učen i istino¬ 
ljubiv čovjek. Upisao je onako, kako sam ja rekao. 
Uprav onako, duša mu se raja nauživala! On je 
i dobar čovjek, jer nije ništa upisao, što su njemu 
susjedi o meni govorili. Imam ja svakakvih susjeda 
i više zlih nego dobrih. 

— Dakle ste ipak rekli? 

— Pa kako da ne bih rekao? 

— Onda ste vi prijetili sucu, da ćete, ako on 
silom provede osudu, udariti na njega? 

— 0 . . oo . .o! To nije nigdje ni upisao onaj go¬ 
spodin poglaviti. Ja imam samo jednu sjekiru. Nju je 
dva puta oštrio pokojni kovač Stevan. Zadnji put u 
subotu u večer, a u ponedjeljak mi je nakon toga 
umrla žena. Imao sam i britvu brijaču. Nju je jed¬ 
nom susjed Miško odnio i više mi je nije povratio. 
Kakvu bih ja imao silu? Ni britve mi nije povratio, 
a dobro bi bilo, kad bi gospodin poglaviti ispisao 
onako . . . ispisao onako par riječi i pitao susjeda 
Miška, što je učinio s mojom brijačom. To bi jako 
dobro bilo. 

— Ne brbljajte o britvi. Britva nikako ne spada 
na ovu stvar. 

— Spada na silu. Britve nemam, a sjekira nije ni 
za šta, jer kad je to bilo, što je moja pokojna Jana 
umrla, i odonda se sjekira više nije oštrila. Otkuda 
bih ja imao silu? U gospodina suca je sila. Velika 
sila. On napiše i dade žandarima, pa prava i zdrava 

čovjeka može da povuče na sud, a može ga i osu¬ 
diti: dan, dva, tjedan, godinu, bogme može i na vje¬ 
šala. To je sila. Ja? Ja sam Kunić, ali moja je sila, 
. . . što ja znam, gdje je moja sila. 

Starčić je zašutio i nekoliko puta važno kimnuo 
glavom i štapom. Ja znam, da ima još jedna veća 
sila od gospodina poglavitoga suca. Puno veća i jača 
sila. To je naš kralj, naš gospodar, naužio se života! 
Ja sam u svojoj glavi tako mislio: ako onaj poglaviti 


baš na silu preda moju kuću drugomu, a ja ću otići 
našem kralju i reći ću mu: tako i tako, a naš će 
kralj onda kazati: poglaviti, imate suditi ovako i 
ovako: ovo je kuća seljaka Kunića, jer ju je on sa¬ 
gradio, a ne njegov brat, koji se derao u zipci, dok 
je on po selu trčao i naganjao susjedove purane. 

— Da, a što je ono: ako će pasti moja glava, a 
ono će da padne prije još jedna druga, tuđa . . .? 

— I to sam rekao. Baš tako. Jesam Bože moj, 



ja u mojoj glavi imam, da je kuća moja, jer sam 
stariji. Onaj gospodin poglaviti ima u svojoj glavi, 
da je kuća moga mlađega brata. Ako baš onaj po¬ 
glaviti hoće, da ovo padne, što je u mojoj glavi, a 
ono ću ja otići našem kralju gospodaru, i on će 
učiniti, da padne sučeva glava i ono, što je u njoj; 
da je kuća moga mlađega brata. 

Starčić se malo jače opre o svoj kljukasti štap i 
važno zašuti. Osudiše ga na dvanaest dana zatvora. 

— Dvanaest dana, baš dvanaest dana? pita 
Kunić. 

— Hoćete li odmah nastupiti kaznu? 

— Danas? 

— Odmah! 


Kunić se zguri. Počeše se za uhom. — Je ... je. 
Ni perad nisam nahranio, ni drva napilio. 

— Kada? Dakle o Božiću! 

— 0 Božiću . . ..? Je . . . tad su svi kršteni, po¬ 
šteni i smireni ljudi kod svoje kuće. 

— No kada? 

Kunić promišljava. — Doći ću, kad se uskiši. 
Dvanaest dana nije puno, a kiša umije da pada i 
petnaest, dvadeset, pa i mjesec dana ... Je, ako 
pada na Četrdeset mučenika, onda pada četrdest 
dana. Tako je isto. ako na Medardovo pada . . . 
Lijepo zahvaljujem, gospodine poglaviti i svi pogla¬ 
viti . .. 

Doći ću, kad se raskiši. 

LEGENDA 


N A staroj nekoj prašnoj artiji 

sakrivala se čudna pripovijest 
o samostancu jednom. 

Bila noć, 

noć velika, što diše lahorom, 
noć tajna, kada zbore zvjezdice, 
kad mjesečina lepti drhtavo 
i stvara neke sjene daleke .. . 

Noć ekstaze. — A on je sjedio 
kraj velikoga gotskog prozora 
na samostana kuli najvišoj: 
u ruci čislo, ali dušom sav 
u onaj kraj se čovjek prenio, 
kud gubile se zrake mjeseca; 
baš tamo, gdje su stale topole 
kraj šumskog puta same, samotne. 

I čini mu se s nji.’nih vršaka 
— ii mjesečina samo vara ga ? — 
ko da se dižu sjene otajne 
u polutami,mira noćnoga; 
sve jasnije se već razabiru 
baš sjene dvije: to on i ona je, 
ko nekoć što su znali hodati 
u ljubavi, a nijemi oboje, 
kad šutnjom su im duše zborile. 

Ah, on se sjeća onih pogleda, 
u kojima je ljubav drhtala, 
i kada prvi put su vidjeli, 
da stvoreno je jedno za drugo, 
i kad su prvi put oćutili, 
da ljubav prava sama nađe se, 
da tražiti se nikad ne smije. 

A oni su je prije tražili 
u ljudi drugih — ljubav svakdanju, 
i našli je i njom se vezali. 

U nje je bio muž postariji, 
a u njeg žena — žena obična. 

I živjeli su, ko što živi se, 
kad udes — tko li — ljude upregne 
pod svoja kola, kola životna, 
a čovjek se već na njih priuči... 

A1 tad najednom skupa našli se 
ko davni druzi: duše planule 
i stale čeznut jedna za drugom, 

— spočetka tiho, tek u srca dnu 
sakrivajući tajnu milenu, 
al kasnije je ljubav njihova 
i od njih samih jača postala, 
pa dovela ih k mjestu samotnom, 
gdje uz put šumski stale topole. 


Tu sastali se sami. Bila noć, 
noć velika, što diše lahorom, 
noć tajna, kada zbore zvjezdice, 
kad mjesečina trepti drhtavo 

i stvara neke sjene daleke . . . 

Noć ljubavi. — A on je stajao 
uza nju nijem i obim’ rukama 
obuhvatio glavu njezinu, 

bez riječi prvi cjelov utisno 
na ono oko, što mu prvo je 
kazivalo o njenoj ljubavi. 

A ona mu se na grud sklonula, 
ko čovjek kad se sanku predaje 

ii valovima sreće daleke . . . 

Bi reći, da je noć uzdahnula, 
bi reći, da se mjesec pomako, 
bi reći, da su one topole 
zašumile u zraku noćnome. 

Zaboravilo život oboje, 
zaboravili teške okove, 

što dotad su im srce stezali. 

Ko djeca su se stali grliti, 
ko djeca jedno drugom tepali 

i smijali se smijehom sretnika. 

Al čaši slasti tako kratki su! 

I možebit su tako veliki, 

što kratki su. — Gle, on se trgnuo: 

»Što radimo?« i ruku njezinu 
iz svoje ruke mračno spustio: 

»Mi vezani smo. Slušaj okove, 
što zveketom nam svojim mute taj 
užitak rajski prve ljubavi. 

Da prve, prve — a i posljednje. 

0 znaš li kobnu riječ tu: nikada! 

Da T osjećaš je: nikad, nikada! 

Mi nikad svoji biti ne ćemo. 

Ovako zar da ljubav krademo, 
da uživamo tek na mahove?! 

Ne. ja ne mogu. Prije biram smrt 

ii samostan ii goru — ne znam sam . . .« 
Nesuvislo je sve govorio, 

a glas mu drhto, srce kucalo, 
u grudima se nešto lomilo. 

A ona nije ništa rekla mu, 
već gledala ga okom ljubavi 
i okom suze. Bolan uzdah tek 
iz njezinih se grudi vinuo: 

»Nek bude tako! . . . Možda bolje je, 
da svaki vuče svoje okove . . .« 

Još jedan cjelov, jedan zagrljaj 
i svaki kreno u svoj stari kraj. 

A mjesec, noć i one topole, 
ko da su natrag htjele dozvat ih: 
»Povratite se vašoj ljubavi 
i uživajte čare njezine! 

Vi zbacite sa sebe okove 
i ljubite se! . .•.« 

Otišli su već, 

svak noseć sobom onu tešku bol, 
kad čovjek svoju dušu ubija, 
kad čovjek svoje srce izjeda 
— što prijegorom su ljudi nazvaH. 
On, on je teško nju pregorio, 
ko da bi ranu vrućim željezom 
ispalio. — Šved na nju mislio, 
i vazda ljubav vukla ga je k njoj, 
te već ni sebi nije vjerovo, 
pa sklonuo se baš u samostan, 
nek Bog bi mu se dragi smilovo. 

I molio je, silom molio, 
da svoje jade pozaboravi. 

A1 ne može. Kad vedra pane noć, 
Kad mjesečeve zrake zadrhtnu. 
u priviđaju nijemih topola 
kad onaj dragi prizor oživi, 
iz polutame mira noćnoga 
pomaljaju se sjene daleke 
i stanu igrat, ko da žive su 
u mjesečine zraki varavoj. 


Večeras sjene tako jasne su! 

Gle on ih vidi: da, to ona je, 
sveđ mila, krasna ko što nekada, 
a ono druga do nje to je on — 

1 grle se ko nekada , . . 

Sve to on gleda s gotskog prozora 
sa samostana kule najviše. 

Sad k topolama sjene zakreću 
i mjesečina sveđer za njima, 
a samostanac ruke pružio, 
ta on bi htio poći za njima, 
za sjenama! . . . — I tako nagno se, 
sa prozora se strmoglavio 
iz samostana kule najviše. 

« efc 

Legendu ovu, kako rekoh već, 
na staroj nekoj nađoh artiji 
u jambima ovako spjevanu. 

A1 poslije sam se raspitkivao 
i doznao, da samostanac taj 
baš nigda nigdje nije živio 
( i nije se — dakako! — srušio 
sa »samostana kule najviše«). 

Već tu je pjesnik sebe mislio, 
legendom svoju ljubav zavio 
i pjesmu ovu krvlju pisao. 

Ah, blago onom, koji umije 
u pjesmi naći lijek kod ljubavi! 

Milan Ogrizovie. 



MOMČE 

Šala u jednom činu. Napisao ŠILAR . 


LICA: 

ŠEČEROVIĆ, načelnik u ministarstvu 

DR. POPADIĆ, činovnik u istome ministarstvu. 

IVAN DOJĆIĆ. 

MOŠO KARAICA, poduzetnik. 

MOMČE SPADALO, 

NATALIJA, prijateljica Šećerovićeva. 

SOKA, prijateljica Šećerovićeva. 

Radnja se događa u jedno prijepodne u nekom glav¬ 
nom gradu između Jadranskoga i Crnog mora. 

Vrijeme: Još malo pa sadanje. 

I. PRIZOR. 

POPADIĆ I DOJĆIĆ. 

Uredovnica u jednom ministarskom odjeljenju. 
Na zidu slika vladajućih osoba. Pisaći sto, dva na¬ 
slonjača nadesno. U pozadini desno vrata u drugu 
uredovnicu. S lijeve strane vrata na hodnik. 


POPADIĆ: (oko 36 god., izlazi iz svoje sobe s 
Dojčićem). Baš mi je milo, da dođoste do mene. 
Kako je, kako? 

DOJĆIĆ: (oko 28 god. miran, sabran u ruci mu 
svežanj nacrta). Može se podnijeti. Posjed, što mi 
bijaše zaplijenjen za vrijeme rata, preuzeo sam i 
pomalo ga uređujem. Trebalo bi mi samo nešto 
gotovine, da otplatim stari, još predratni dug i zato 
se eto obratih na vas, ne bi li ovdje bilo kakove 
prilike, da se zasluži. Naša država treba sada 
mnogo česa i dalo bi se na pošten način zaraditi 
novaca. Bavio sam se i prije rata raznim javnim 
dobavama, mogu pokazati najbolje preporuke. 

POPADIĆ: Znam, znam, dobio sam najljepše 
obavijesti o vama od mojih prijatelja iz Zagreba. 
Zaista, imamo sada veliku i prešnu potrebu od 50 
uređaja za brzojavljanje i sličnih sprava za neke 

nove postaje i za obnovu starih. Jeste li se zanimali 
za te predmete? 

DOJČIĆ: Kako da ne?! Ne samo na jednome 
mjestu. Iz Francuske dobih prilično nepovoljnu po¬ 
nudu, a i mogli bi tek za po godine slati robu, — 
ako bi i taj rok održali. Imadu i sami veliku po¬ 
trebu na tim stvarima osobito za kolonije. S Nje¬ 
mačkom ješ ne radimo, nije preostalo druge, nego 
potražiti u našem starome susjedstvu, što nam 
treba. Tamo je sad prava rasprodaja, zato jedva i 
dočekaše moju potražnju, i raspolažem s vrlo po¬ 
voljnom ponudom. 

POPADIĆ: Kupujemo i druge potrebe tamo, 
zato glede toga budite umireni. No, koja je cijena 
jednome takovu uređaju po-stavno amo? 

DOJČIĆ: Mogao bih dati ih uz cijenu od 5000 
dinara po komadu. Evo crteža. 

POPADIĆ (Razgleda crteže): Dobro je, dobro 
— sasvim onako, kako trebamo. Kad bih ja imao 
o tome odlučivati, ja bih smjesta prihvatio vašu po¬ 
nudu, koja je i u cijeni vrlo povoljna. 

DOJČIĆ: A tko odlučuje o tome? 

POPADIĆ: Uglavnom odlučuje o tome Šećero- 
vić, načelnik u ministarstvu, jer ministar, po svoj 
prilici, ne će voditi brige o ovoj manjoj dobavi . . . 
Čujem, gdje netko dolazi, valjda je baš gospodin Še- 
ćerović. 

IL PRIZOR. 

PREĐAŠNJI I ŠEĆEROVIĆ. 

ŠEĆEROVIĆ (dolazi s lijeva): Dobar dan, gospo¬ 
dine doktore! 

POPADIĆ: Dobar dan, gospodine načelniče! Čast 
mi je predstaviti vam gospodina Ivana Dojčića iz 
Zagreba. 

ŠEĆEROVIĆ: Iz Zagreba . . . (Ukočeno odvra¬ 
ća pozdrav Dojčiću.) Milo mi. . . 

DOJČIĆ: (nakloni se Šećeroviću.) Čast mi je! 

Popadić: Gospodin Dojčić rado bi da se natječe 
na one uređaje za brzojavljanje, koji su nam toliko 
potrebni. On će vam priopćiti svoju ponudu, a 
meni dopustite, da se povučem u moju uredovnicu, 
da riješim jedan hitan spis. 

ŠEĆEROVIĆ: Izvolite samo gospodine doktore, 
(Prati ga s lijeve do desne strane i govori mu po- 
tiše.) Ali ostavite vrata vaše uredovnice otvore¬ 
na. S tim agentima uvijek je na mjestu oprez, ne 
volim da ostajem s njima nasamo. Tako je čovjek 
najbolje osiguran od kojekakovih ponuda. Vi me 
razumijete! 


POPADIĆ (isto tako tiho s nešto začuđenim 
licem): Potpuno! Učinit ću, kako želite. (Odlazi u 
svoju sobu.) 

IIL PRIZOR. 

ŠEĆEROVIĆ I DOJČIĆ. 

ŠEĆEROVIĆ: Izvolite sjesti! Gospodin . . . Doj¬ 
čić, ako sam dobro čuo, (Dojčić se muče naklanja.) 
bavi se dakle dobavama? 

DOJČIĆ: Zapravo bijah poduzetnik samo prije 
rata. Za rata umakoh preko granice, borio sam se 
proti Austro-Madžarije, a sad ću se baviti gospo¬ 
darstvom na svome posjedu. Tek moram još neko 
vrijeme trgovati, dok otplatim predratni dug. 

ŠEĆEROVIĆ: Dakle dobrovoljac bijaste? (Stro¬ 
go). Vršili ste svoju dužnost! Rat nam je svima na¬ 
lagao dužnosti, nekome na fronti, a drugima iza 
fronte. Svima nam je bilo teško Hm . . . Ali kad 
vi i sami priznajete, da se ne bavite izričito trgo¬ 
vinom, to valjda niti niste protokolirani trgovac? 

DOJČIĆ: Zaista, sad nisam protokoliran, tek 
imam obrtnicu na maloobrt. 

ŠEĆEROVIĆ: (strogo.) Naše dobave prevazilaze 
opseg maloobrta. No, da čujem bar, otkud imate 
robu, pošto je cijena i kakovu nam garanciju mo¬ 
žete pružiti? 

DOJČIĆ: Iz Francuske ne dobih povoljne po¬ 
nude, ni što se cijene tiče, ni glede roka dobave. 
Bio sam prisiljen obratiti se na austrijsko tržište, 
i kadar sam vam staviti amo traženu robu uz cije¬ 
nu od 5000 dinara po uređaju uz garanciju Prve 
hrvatske štedionice u Zagrebu. Evo, izvolite vi¬ 
djeti crteže. 

ŠEĆEROVIĆ: Što? Zar vi zbilja mislite, da ćemo 
mi uzimati robu od naših din-dušmana? Nije 
moguće! (Otklanja rukom crteže.) Hvala, ne ma¬ 
rim ni da vidim. Najviši državni interesi zahtijevaju 
da naše potrebe pokrivamo samo na pijacama sa¬ 
vezničkih vlasti. 

DOJČIĆ: Htjedoh i ja prvo iz Francuske . . . 

ŠhĆEROVIĆ: Znam, rekoste mi, ali ne dobiste 
ponude. Da li vašom krivnjom ili čijom drugom, ja 
ne znam, ali (triumfirajućim glasom) nama predleže 
ponude, i to povoljne ponude, iz Francuske, koje se 
moraju u prvom redu u obzir uzeti. Razumijete li? 
To traži državni raison! 

DOJČIĆ: (malodušno). Dakle mislite, da uopće 
niti ne ponuđam? 

ŠEĆEROVIĆ: (slatko). U meni ćete vazda naći 
prijatelja i zagovornika, jer ja zdravo volim našu 
braću Hrvate, osobito one iz Zagreba, ali u ovome 
slučaju, to mi je posve nemoguće. Svjetovao bih 
vam stoga, da ne gubite vrijeme i ne trošite iz¬ 
lišno, kad i tako ne ćete moći uspjeti. 

DOJČIĆ (resignirano.) Učinit ću, kako mi savje¬ 
tujete, te se preporučam za drugi put, 

ŠEĆEROVIĆ: (istom slatkoćom.) Izvolite se sa¬ 
mo uvijek s pouzdanjem obratiti na mene, ja ću 
vam rado ispomoći, gdjegod mogu. 

DOJČIĆ: Lijepo vam hvala i oprostite, što vas 
uznemirih. 

ŠEĆEROVIĆ: Ništa, ništa, sretan put vam želim! 

DOJČIĆ: Zbogom, gospodine načelniče! 

ŠEĆEROVIĆ: Zbogom, gospodine! 

DOJČIĆ: (odlazi na lijeva vrata). 

IV, PRIZOR. 

ŠEĆEROVIĆ I NATALIJA. 

ŠEĆEROVIĆ: (gleda porugljivim izražajem za 
Dojčićem, pali cigaretu i namješta se udobno u na¬ 
slonjaču). 


NATALIJA (između 20 i 40 godina, napadnom 
elegancijom odjevena, uleti naglo kroz lijeva vrata 
i sruši se u naslonjač.) Jao meni nesretnici! 

ŠEĆEROVIĆ: (hoće da joj pristupi.) što je za 
Boga, Natalijo? 

NATALIJA: (uzbuđenim glasom'.) Ne pristupaj 
k meni! Oči ću ti izgrepsti, krvniče mladosti moje! 

ŠEĆEROVIĆ: (začuđeno.) Ta šta je? Što te je 
snašlo? Govori već jednom. 

NATALIJA: (ustaje i bliži mu se prijeteći.) Zar 
ne pogađaš? Oh . ., što zna, napokon, tvoja surova 
muškaračka duša, što pokreće nutrinu fino organi- 
zovanog i nježnog ženskog bića? 

ŠEĆEROVIĆ: Hvala na ljubeznoj ocjeni, ali ništa 
ne razumijem, zacijelo. Je li te kogod uvrijedio? 

NATALIJA: (brižne u plač.) I to još pitaš? Ta 
naravno, da sam uvrijeđena i to krvavo uvrijeđena 
— a najviše od tebe. 



ŠEĆEROVIĆ: (u čudu.) Od mene? Ali kako i 
zašto? 

NATALIJA: (briše suze.) Ah . . . moram mu sve 
kazati, gdje bi ta tupa muška glava sama na to 
naišla. Slušaj dalkle! Šetam danas parkom, a dolazi 
mi ususret ona zmija Persa, ona, koju izdržava 
onaj Sima Bezduše. Ja pored takovih stvorova pro¬ 
lazim, da ih i ne gledam, ili, ako već, onda onako 
s visoka. Al* ovaj put Persa upiljila pogled u me, 
ja gledam u nju i vidim ... ah (pada opet u naslo¬ 
njač) . . . vidim na njoj onaj šešir od 1500 dinara, 
što si ga onomadne meni uskratio. A Persa me 
samo gleda i kao da me ismijava. 

ŠEĆEROVIĆ: (odlane mu.) Hvala Bogu, ako nije 
što gore . .. 

NATALIJA: (skoči bijesno.) Štaa? . . . Tebi to 
nije ništa? Naravno, da idem gola i bosa, tebi bi i 
to pravo bilo. Zar je to ništa, ja imam šešir od 800 


dinara, a ona .. . ona (guši se od jada) izdržavana 
nosi na glavi šešir od 1500 dinara? (Skida svoj šešir 
i baca ga u glavu Šećeroviću.) Na . . . evo ti ga! . . . 
Juh, sve bih sa sebe zderala! 

ŠEĆEROVIĆ: (uplašeno.) Ne, zaboga . . . kako bi 
do kuće? 

NATALIJA: Pa još da je ta . . . Persa što bolja 
od mene . . . nego izdržava je običan pisar iz mini¬ 
starstva izvoznica! 

ŠEĆEROVIĆ: Eh, pisar iz ministarstva izvozni¬ 
ca .. . nije to baš ni tako nešto obično, misli samo 
na eksport i slično. Tamo ide sve u krupno, na 
vagone. 

NATALIJA : A što sam baš ja Bogu skrivila, 
da sam naišla na jednoga . . . načelnika ... i još mu 
čuvam vjeru sve za onih tričavih 1000 dinara mje¬ 
sečno. Oh ... a ne znaš, što imaš. Drugi bi znali 
bolje cijeniti ono, što ti ne cijeniš. I jučer razgle- 

dam đerdan od bisera, što ga zaludu od tebe oče¬ 
kujem, a iza mene onaj Karaica tiho besjedi: 

ŠEĆEROVIĆ (zatečen upada): Što? Što? Mošo? 

NATALIJA : Da baš on ... ne prekidaj me ... 
Ovako govori: Sav taj đerdan dao bih za neka dva 
živa crna dijamanta. Trgoh i okrenuh se, ošinuh ga 
(uspravlja se teatralno) pogledom punim dosto¬ 
janstva i noblese — i odoh dalje. Jesam li pravo 
činila? I za koga sve to? Oh, crna nezahvalnosti! 
(Sruši se u naslonjač i opet brižne u plač.) 

ŠEĆEROVIĆ (tješi je): Ne plači, golubice moja. 
moja Natalijice, kupit će tebi Miloje sve, što želiš. 

NAT ALI JA (naglo): Zar i đerdan? 

ŠEĆEROVIĆ: Samo strpljenja! Baš sad imam u 
ruci neki veliki posao ... Mošo je htio da preuzme 
tu dobavu. Ali mangup jedan, htio je da me pre¬ 
vari, i zaradi na mojoj grbači, pa da se razbacuje 
(ironično oponašajući) sas đerdan. 

NATALIJA: Ali ima valjda i koji drugi, kome 
možeš povjeriti taj posao. 

ŠEĆEROVIĆ: Ima jedan ... ali i taj mi nije oso¬ 
bito u volji. Iz Zagreba je, eh ... tih nam još treba. 
Nego dobro mi dođe taj Rvaćanin, sad bar znam 
točno, pošto se može dobiti najcjenije ta roba. (Sr¬ 
dito.) A onaj kesaroš nudi mi za cijelu dobavu 
samo 5000 dinara i još da plati država po aparatu 
6000 dinara! 

NATALIJA: Vidiš ti toga lopova ... a druga si¬ 
rotinja nema što obući. 

ŠEĆEROVIĆ: Dabome ... htio je da progutne 
50.000 dinara, a ja da čačkam zube s ono malo, što 
je mislio dati meni. No, neka mi samo dođe man¬ 
gup jedan! 


NATALIJA: Ali kako ćeš onda? 

ŠEĆEROVIĆ (sigurno): Ne brini se ti zato ... 
Pritisnut ću ja već Mošu . .. ili, ako ne će onako, 
kako ja hoću, radije bih dao dobavu i onome Rrva- 
ćaninu ... Ali ne boj se . ., još ima i drugih ljudi na 
ovoj čaršiji i, ako mi uspije, kao što se nadam, da 
hoće, bit će i đerdana. 

NATALIJA (skoči veselo s naslonjača): Zar 
zbilja? 

ŠEĆEROVIĆ: Danas još gledat ću da sve svršim 
s ministrom, 

NATALIJA (zapovjednim glasom): Onda ve¬ 
čeras, da si kod mene. (Ogrli ga, čupka ga rukama 
za kosu, strasno ga poljubi.) Pojest ću te od dra¬ 
gosti, dobro se spremi, znat ćeš, kako Natalija 
ljubi. 

ŠEĆEROVIĆ (reda si kosu): Ta umije... (obu¬ 
hvata je rukama oko struka, sanjarski.) Još kad 
čujem šuštanje tvojih svilenih jupona , .. nije čudo, 
da ginem za tobom. 

NATALIJA: Imaš i za kime! (Meće šešir na 
glavu.) 

ŠEĆEROVIĆ: Ali, eto, zgužvala si tvoj lijepi še¬ 
šir... što će reći svijet vani? 

NATALIJA: (lakoumno.) Ah. šta . .. mislit će 
ljudi, da je to kakova nova moda. Moram da žu¬ 
rim ... čeka me Lela kod slastičara. Zbogom sad, 
štence moje malo! (Zaleti se naglo u Šećerovića, 
pljusne ga lako obim rukama po obrazima, prodr- 
ma za uha, poljubi strasno u usta, zatim odjuri kao 
vjetar na lijeva vrata napolje.) 

(Nastavit će se.) 


MARIJA CHAPDELAINE 


PRIPOVIJEST IZ FRANCUSKE KANADE 
Napisao LOUIS HŽMON. Prevodi Dr. DRAGO ĆEPULIĆ 



TE, missa est. 

Vrata se crkve u Peribonki otvo- 
riše, i narod stane izlaziti. 

Uji Čas prije pričinjala se pustom ova 
crkva, što leži uz cestu na visokoj obali rijeke Peri- 
bonke, koje ledena površina pokrita snijegom bijaše 
posve nalik ravnici. I cesta i polja ležahu zavita gu¬ 
stim snijegom, budući da su kroz sivo oblačje prodi¬ 
rali tek rijetki traci travanjskog sunca bez toplote, a 
vrijeme velikih proljetnih kiša ne bijaše još došlo. 


Ovaj studeni bijeli snijeg, ova mala drvena crkvica, 
ono nekoliko malih i opet drvenih kućica, što su 
se rijetko poredale duž ceste, zatim u blizini ta¬ 
mna šuma, koja se činila tako blizom kao da pri¬ 


jeti, sve to govoraše, da je život težak u ovoj opo¬ 
roj zemlji. 

Ali sad evo staro i mlado izlazi iz crkve, skup¬ 
lja se u rpama na širokim crkvenim stubama, ve¬ 
selo se pozdravlja, jedna se rpa drugoj šaljivo pod- 
ruguje, dobacuje ozbiljne i vesele riječi, i sve svje¬ 
doči, da je ovaj narod sazdan od kvasca neslomive 
vedrine duha i da ga ništa ne može odvratiti od 
smijeha. 

Cleophas Pesant, sin Thadee Pesanta, ponosio 
se već svijetlim ljetnim odijelom, amerikanskim sa 
široko postavljenim plećima. Samo je još za ovu 
nedjelju zadržao zbog zime svoju zimsku kapu od 
crna sukna s postavljenim ušima od zečje kože, 

a nije stavio svoj tvrdi sukneni šešir, koji bi radije 
noisio. 

Naprotiv su Egide Simard i drugi, koji bijahu 
kao i on došli iz daljine na saonicama, izlazeći iz 
crkve skopčavali svoje velike krznene kabanice, 
koje u pasu pričvršćivahu crvenim pojasima. Mladi 
seoski momci, elegantno odjeveni u svoje krznene 
ogrtače s ovratnikom od vidre, razgovarahu se s 
poštovanjem sa starim Nazaire Laroucheom, vi¬ 


sokim sijedim čovjekom širokih košćatih plećiju, 
koji nije danas za misu nimalo promijenio svoju 
svakidanju odjeću, kratku od siva platna potstav- 
ljenu janjećom kožom; hlače mu bijahu pokrpane, 
a debele čarape od sive vune u širokim cipelama 
od kože kanadskoga jelena, kakve nose sjevero- 
amerikanski divljaci. 

— Dakle jesmo li živi i zdravi s onu stranu 
vode, gospodine Laronche? 



— Tako, mladosti, tako . . . 

Svaki izvuče iz džepa lulu i duhankesu od svinj¬ 
skog mjehura punu rukom sasječena duhanskpg 
lišća, i stadoše da puše puni zadovoljstva u licu — 
a jednu i po uru trebalo je savladati se. Vukući tako 
prve dimove oni govorahu o vremenu, o proljeću, 
koje se primiče, o ledu, kakov je na jezeru Saint- 
Jean i na rijekama, o svojim poslovima, o novo¬ 
stima u župi, kako već razgovaraju ljudi, koji se 
samo jednom u sedmici vide zbog velikih daljina, 
što ih dijele, i zlih putova. 


— Jezero je još sigurno, reče Cleophas Pesant, 
ali rijeke više nijesu. Led je puknuo ove nedjelje 
tamo kod pješčanog mjesta nasuprot otoku, ondje 
gdje ima toplih škulja kroz cijelu zimu. 

Drugi stadoše da govore o žetvi, kakva bi mogla 
biti, a još se ni zemlje vidjelo nije. 

— Kažem vam, reče jedan starac, godina će biti 
slaba. Zemlja se smrzla prije snijega. 

Zatim se razgovori usporiše, i sve se okrene 
prema vratima crkve, gdje se na prvoj stepenici 


13 





G o d. I. 


VIJENAC 


Broji. 


Napoleon Laliberte kao svake nedjelje spremao 
da izviče sve novine, koje su se zbile u župi. 

Ponajprije nekoliko časaka oistade nepomičan 
i nijem čekajući, da sve ušuti. Ruke je pri tom tu¬ 
rio duboko u džepove svoje velike kabanice od 
risove kože, mrštio čelo i napola zatvarao svoje 
žive oči pod krznenom duboko natučenom kapom. 
Pošto sve umuknu, stade da iz svih sila izvikuje 
župske novine kao kad kočijaš tjera uzbrdice 
konje. 

— Radnje će na keju nanovo započeti... Pri¬ 
mio sam novac od vlade, i svi, koji isu željni da 
rade, meka samo k meni dođu prije večernje. Ako 
hoćete, da novac ostane u župi, a da ne ide u Que- 
bec, dođite k meni i ne časite da prihvatite posao. 

Neki pristupiše k njemu, dok se drugi bezbrižno 
samo nasmijaše. Jedan ljubomorno reče u po glasa: 

— Pa tko će biti »foreman« uz tri pjastra na 
dan? Kum Laliberte . . . 

Ali on to reče više od šale nego od zlobe. I 
stade se i .sam smijati. 

Napoleon Laliberte i dalje je strašno vikao dr¬ 
žeći još uvijek ruke u džepu svoje velike kabanice, 
dižući se i isprsujući se na najvišoj stepenici cr¬ 
kvenog ulaza. 

— Mjernik iz Robervala doći će slijedeće ne¬ 
djelje u župu. Ako tko želi dati izmjeriti svoju zem¬ 
lju, prije nego je nanovo ogradi za ljeto, neka se 
javi. 

Ova novost ne nađe odziva. Seljacima iz Peri- 
bonke nije bilo stalo za nekoliko kvadratnih stopa 
zemlje, te nijesu pomišljali na to, da dadu ponovo 
izmjeriti granice svoje zemlje, kad su najvredniji¬ 
ma između njih ostale još dvije trećine ustupljenog 
im zemljišta, da ih obrade, još bezbrojna jutra 
šume ili savane da ih učine podobnim za poljo¬ 
djelstvo. 

Napoleon Laliberte nastavi: 

— Ovdje su dva čovjeka, koji imadu novaca da 
kupuju krzna. Ako imate koža medveđih ili tvor- 
čevih ili onih od miševa što daju mošus, ili lisi- 
čijih, dođite u dućan k tim ljudima još prije srijede 
ili se pak obratite na Fran^ois Paradisa iz Mistas- 
sinia, koji je s njima. Oni imadu silu novaca i platit 
će vam »cash« za sve prvorazredne kože. 

Time je svršio svoje novosti i siđe sa stepenica. 
Na njegovu mjestu pojavi se jedan čovuljak preve- 
jana lica: • 

— Tko hoće kupiti lijepoga mladog praščića od 
moje pasmine? zapita pokazujući prstom na bez¬ 
ličnu masu, koja se koprcala u vreći, koja mu je 
bila do nogu. 

Bura smijeha pozdravi ove riječi. 


— Poznati su ti praščići od pasmine Hormida- 
sove. Veliki ko miševi, živi ko vjeverice, pa bjež 
kroz plot. 

— Dvadeset i pet stotina! poviče jedan momak 
za sprdnju. 

— Pedeset stotina! 

— Pjastar! 

— Ne budali, Jean. Žena ti ne će dopustiti da 
daš pjastar za to prase. 

Jean ne će da popusti: 

— Pjastar. Ja ostajem pri svome. 

Hormidas Berube učini jednu prezirnu grimasu 
I stare i mlade, i lijepe i ružne, gotovo se bijahu 
smijeh i šalu. 

Međutim su već i žene stale izlaziti iz crkve, 
I stare i mlade, i lijepe i ružne, gotovo sve bijahu 
lijepo odjevene u kabanicama od krma ili gustog 
sukna. One su svukle svoje bluze od prostog plat¬ 
na i suknje od domaće vune i obukle se fino zbog 
nedjeljne mise, koja bijaše za njih jedinstvena sve¬ 
čanost njihova života. Zato bi se stranac bio za¬ 
čudio, da su sred ovog divljeg kraja žene gotovo 
elegantne, i sred ovih velikih pustih šuma i snijega 
tako tipičnoga francuskog izgleda, i da su te se¬ 
ljanke zastalno isto onako skladno odjevene kao 
većina mladih provincijalnih građanki u samoj 
Francuskoj. 

Cleophas Pesant sačeka Louisu Trembiay, koja 
bijaše sama, te oni odoše zajedno uz pločnik u 
pravcu prema kućama od dasaka. Drugi momci i 
djevojke samo na prolazu izmijeniše par šaljivih 
riječi govoreći si međusobno »ti«, što je lako u 
Quebecu, a osim toga oni bijahu gotovo svi za¬ 
jedno odrasli. 

Pite Gaudreau uspravivši oči prema vratima cr¬ 
kve najavi: 

— Marija Chapdelain vratila se s puta u Saint- 
Prime; evo joj oca, koji dođe po nju. 

Bilo ih je u selu više, kojima Chapdelaini bi¬ 
jahu gotovo nepoznati. 

— Zar Samuel Chapdelaine, čija je zemlja s 
onu stranu rijeke u šumi iznad Honfleura? 

— Da, on. 

— A ono s njime, ono je njegova kći Marija? 
Ha? 

— Da. Ona je pred mjesec dana bila otišla u 
Saint-Prime u pohode materinoj obitelji. Bouchar- 
dovi, rođaci Wilfrida Baucharda, iz Saint-Ge- 
deona . .. 

Radoznali pogledi svratiše se prema stubama 
crkve. 

(Nastavit će se.) 

GABRIEL JURKIĆ: »PREDPROLJEĆE« 


PRED ODLAZAK 


I ZA gora sunce već tone 
I vedru rumeni modrinu. 

Skoro će pasti mrak ... a ja ću 
Od tebe otići kroz tminu . , . 

Ali, draga, prije no odem 
Na maglene, snježne vrhunce. 
Cjelivaj, ljubi me, dušo, 

Donesi . . . budi mi sunce! . . . 


Tvoj posmjeh ću ponijeti sobom 
I cjelova Tvojih toplinu 
Ko ljubavi naše amanet 
Na samotnu onu visinu . . . 

Ledene će blažit mi noći 
Tvog srca bajna toplina, 

I tmurne obasjat mi dane 
Tvoje duše zlatna vedrina . . . 


A bude li, te se ne vratim, 

Nad mojim će procvasti grobom 
U mirisu krvavih ruža 
Amanet, što ponijeh ga sobom. 


2. X. 1918. 


Đuro Kumičić. 


NOVA SLIKA ATOMA 


Napisao Dr. OTON KUČERA 



^^9 AO i stari »Vijenac« hoće i novi, da 
pored zabave služi i ozbiljnoj pouci. 
^ Među naukama, koje će gojiti, u 
prvom su redu prirodne nauke. 
Njihovo žurno napredovanje u jednu ruku, a u 
drugu općeni i veliki interes obrazovanih vrsta 
društva za rezultate i metode mučnoga penjanja 
čovjekova uma k spoznaji prave istine o prirodi, 


koja mu tvrdokorno krije svoje najveće tajne, 
opravdava to mjesto prirodne nauke u kolu drugih 
nauka. 

Od g. 1896. amo, kada je Rontgen otkrio 
svoje poznate zrake, nanizao se u osnovnoj prirod¬ 
noj nauci — fizici — marom trudbenika u svih 
naprednih naroda za ovo četvrt vijeka čitav niz 
velikih eksperimentalnih otkrića. Mi smo danas 

svjedoci veoma sjajnoga — gotovo burnoga — raz¬ 
vijanja fizike, koje nam otvara nove, velebne vi¬ 
dike na razrješavanje tajni u prirodi. Ovim je reci¬ 
ma svrha, da svrate pažnju čitača na najnoviju 
fazu razvitka staroga problema o atomima, od 
kojih je složena svaka tvar. Vanredno je osupnulo 
čitav svijet: pokazalo se, da priroda u najvećim i 
najmanjim dimenzijama radi po j e d n a k i m zako¬ 
nima. Rezultat bismo mogli doduše reći i u malo 
riječi, ali ozbiljna čitača to ne može da posve za¬ 
dovolji: on ište, da sazna nešto i o tom, kako je 
došlo da toga rezultata, a baš to je u ovom pitanju 
tako zanimljivo, da mu toga užitka ne bismo htjeli 
uzeti. 

Tvarni je svijet predmet izučavanja prirodne 
nauke — neživi i živi tvarni svijet. Tvar, od koje 
su građena sva ta prirodna tjelesa, to je osnovna 
podloga nauci. Njoj, njezinim promjenama namije¬ 
njen je već tisuće godina duboki studij čovjeka 
umnika — ta i on je sam od tvari sagrađen. Pa 
ipak, kako smo danas još daleko od cilja, da po¬ 
znamo tvar! 

Držiš li u ruci komad željeza ili kamen, oko ti 
kazuje, da im tvar posve ispunjuje zapremljeni 
obujam. Kao da to potvrđuje i oko naoružano naj- 
savršenijim mikroskopom: nigdje ni traga ni naj¬ 
manjoj šupljiki. Pa gle! Već od vremena Leu- 
k i p a i njegova učenika Demokrita (oko 
g. 500 pr. Kr. u Abderi) obladalo je baš protivno 
mišljenje: tvar je složena od sitnih drobnica, među 
sobom rastavljenih, pa je prostor, što ga 
tijelo zaprema, pun sitnih šupljika. Čudna stvar! Ne 
smiješ vjerovati oku, ono te obmanjuje. Što li je 
ljude već tada navelo na to mišljenje o tvari — to¬ 
liko protivriječno s onim, što vidimo? Jamačno 
pojava, nedvoumno utvrđena, da sva tjelesa kod 
niskih temperatura zapremaju manji prostor, i da 
tlakom također umanjuju obujam. Tijelo po tom ne 
bi bilo jedna suvisla, neprekidna cjelina od tvari, 
nego skup (agregat) vanredno sitnih drobnica, 
koje se nigdje ne dotiču jedna druge; između njih 
je svagda razmak, koji se može umanjiti i uvećati, 
pa se prema tomu mijenja obujam tijela. Presitne 
mora da su te d r o b n i c e, ti razmaci među njima, 
kada se ni u mikroskopu ne odaju. Ali eto novi 
problem: što ih drži na okupu, da se ne rastresu 
na sve strane ? Odgovora danas još ne znamo: 
upotrebljavamo tek riječ: privlačne sile između 
njih! 

No sva ova filozofijska mišljenja dobiše realnu, 
naučnu osnovku tek novom kemijom, otkada je 
ova nauka vaganjem i računom stala da istražuje 
tvari tjelesa. U jednom jedinom stoljeću (19.) ta je 
nauka stvorila gotovo čudesa i naše pouzdano 


znanje o tvarima prirodnih tjelesa silno proširila. 
Pokazalo se najprije, kako su ta tjelesa ponajviše 
kemijski spojevi drugih međusobno raz- 
ličnih tvari (voda je spoj vodika i kisika), pa se 
kemijskom analizom našlo, da su sva zemaljska 
tjelesa sastavljena od nekih 90 različnih tvari, koje 
se ni kemijskim metodama ne dadoše dalje rastvo¬ 
riti; to su kemijski elementi. Obrnuto se 
opet u retorti kemičara dadoše od elemenata sa¬ 
staviti tjelesa, koja se kao kemijski spojevi u pri¬ 
rodi samoj javljaju, ali i takova, kojih u prirodi ni 
nema (kemijska sinteza). Ali nas pri tom ponajviše 
zanima fundamentalna spoznaja: u svim se spo¬ 
jevima javljaju tvari, od kojih su oni složeni, u 
točno određenim omjerima težine, 
koji su posve jednostavni. (Na. pr, samo 
7 grama željeza sa 4 grama sumpora daje sumpor¬ 
no željezo FeS.) Taj osnovni zakon kemije (z a- 
kon stalnih omjera težina), utvrđen ne¬ 
brojenim pokusima, najjednostavnije se i posve 
iscrpljivo tumači, ako se uzme, da je svaki kemij¬ 
ski elemenat skup od najsitnijih čestica — zovu 
se »atom i« — kojih svaka ima određenu masu, 
koji su svi jednake veličine i jednakih svojstava. 
Atomi pak različnih elemenata razlikuju se među 
sobom u prvom redu svojom masom, a onda i dru¬ 
gim svojstvima. U r a z 1 i č n o j masi, dakle i 
u različnoj težini atoma imamo prvo k a- 
rakteristično obilježje različnih ele¬ 
menata. 

No još nas više od gore spomenutoga zakona 
osupnjuje ovaj tipični i čudesni primjer za kemijsko 
spajanje različnih tvari. Elemenat dušik (N) spaja 
se sa kisikom (O) po ovim stalnim omjerima težine: 

7 grama dušika (N) sa: 

4 gr. kisika (O) daje 11 gr. . . . duš. monoksida 


3 „ 

„ (0) „ 15 „ . 

. . duš. dioksida 

12 „ 

„ (0) „ 19 „ . 

. . duš. trioksida 

16 „ 

„ (O) „ 23 „ . 

. . duš. tetroksida i 

20 „ 

„ (O) „ 27 „ . 

. . duš. pentoksida 


Sa stalnom se težinom dušika (N) spaja kisik (O) 
u pet različnih omjera težina, ali su svi ti omjeri 
svagda cijelimnogokratnici (multipla) naj¬ 
manje težine kisika: 1X4, 2X4, 3X4, 4X4 i na¬ 
pokon 5X4. A takvih je primjera kemija puna! 
Ovaj drugi osnovni zakon kemije »zakon m n o- 
gokratnih omjer a«) pogotovo nas utvrđuje 
u mišljenju o atomističnoj građi elemenata. On 
bi inače bio posve nerazumljiv. 

Svojom su sitnošću atomi nepristupačni i našim 
najosjetljivijim vagama: težine pojedinih atoma 
različnih kemijskih elemenata nikada ne ćemo moći 
direktnim vaganjem odrediti. Ali reći: koliko 
je puta na pr. 1 atom kisika teži od 1 atoma vodika, 

to je kemičaru već davno uspjelo velikim stupnjem 
točnosti isporedivši sve druge atome kod njihova 
spajanja s atomom vodika. Tako eto saznadosmo, 
da je atom vodika od svih 90 vrsti tvari naj¬ 
lakši — atomna težina 1, dok je atom urana s 
brojem 238 najteža od svih na zemlji poznatih tvari. 

Kada od elemenata vodika i kisika postaje voda 

— kemijski spoj ili sastavljeno tijelo — što se 
zbiva ? Dva atoma vodika i jedan atom kisika 
stupe u neku užu vezu, sljube se nekako, i daju 
tim najmanju množinu vode — daju 1 »m o 1 e ku 1« 
vode, koji se složio od 3 atoma. Molekuli su dakle 
najmanji kamenčići, od kojih su građena sastav¬ 
ljena tjelesa, dok su kod elemenata ti kamenčići 

— atomi. No i tu nam priroda zadaje zagonetku. 
Jest istina, da se kod kemijskih procesa molekuli 
cijepaju u atome, ali je to čudno, da se i kod ke¬ 
mijskoga elementa, po dva (gdjekada i više) atoma 
sljubljuju u užu vezu, pa su i kod njih kamenčići od 
kojih su građeni, ne atomi nego također mole¬ 
kuli, ali ovdje je molekul složen od atoma iste 
vrste, dok su u 1 molekulu sastavljenih tjelesa 
svagda atomi različnih tvari. Što je uzrok, da se i 
atomi kemijskih elemenata združuju u molekule, 
toga danas još ne znamo; ali to znamo pouzdano, 
da gotovo kod svih elementarnih tvari 1 molekul 
njihov sastoji od 2 atoma. Tek kod pare žive, pa 
u novije doba, kada je Englez Ramsay otkrio 
tako zv&ne drage plinove u našoj atmosferi 
(argon, neon, kripton, ksenon i helij), pokazalo se 
kod ovih, da se atomi ne združuju u molekule: te 
su tvari zaista svagda rascijepane u atome. Ke¬ 
mičar veli, da su jednoat*omni plinovi. Zašto 
to? Ni toga danas nitko ne zna! S tim je čudnim 
njihovim svojstvom u vezi drugo — još čudnije: 
oni se ne će da spajaju ni s atomima drugih ele¬ 
menata; njihovi atomi ne vole udruživanja, samo¬ 
živi provode svoj vijek! — 

Od 90 je dakle različnih kamenčića sagrađeno 
sve, što je na zemlji tvarno! Od najlakšega vodika 
pa sve do najtežega urana u nebrojenim se vari¬ 
jacijama nižu spojevi od tih 90 različnih atoma. No 
ma što se događalo, atomi prolaze kroz sve ke¬ 
mijske procese nepromijenjeni : težina spoja 
svagda jena dlaku jednaka sumi od 
težina svih sastavina. (»Z akon posto¬ 
janosti mase.«) Atomi su kod kemijskih pro¬ 
cesa nedjeljivi — to postade fundamenat i aksiom 
nove kemije (ime: grč. a—tomos = nedjeljiv). U 
oči udara, da su sve kovine među elementima: 
željezo, t-utija, kositer, bakar, srebro, zlato, pla¬ 
tina — sve su to elementarne tvari, koje se ni na 
koji način ne dadu rastvarati. No kako atomne te¬ 
žine rastu, niknula je poodavna misao, nisu li 


možda ipak ti atomi sve težih elemenata nekakovi 
skupovi jednoga jedinoga praatoma, samo 
svagdje u drugom broju i drukčijem razmještaju. 
Engleski liječnik Prout je g. 1815. već pomi¬ 
šljao, da bi taj praatom mogao biti najlakši atom — 
atom vodika. U njoj je, čini se sve više, zrnce 
istine — ali smo još daleko, vrlo daleko od nje! 

Različni se elementi ne razlikuju samo po svo¬ 
jim atomnim težinama, nego i po drugim svoj¬ 
stvima; no i u tom nam je priroda odala čudesnu 
jednu tajnu. Ruski kemičar Mendeljejev 
opazio je g. 1869. ovo u prvi mah posve zagonetno 
svojstvo: ako se elementi slože uporedo po svojim 
atomnim težinama, pokazalo se, da 8., 15., 22. . . . 
elemenat ima veoma slična fizikalna i kemijska 
svojstva kao i prvi; kao da su dakle ti elementi 
srodni! I tako postade glasoviti »periodički 
sustav elemenata«, koji se za tadašnja 63 
poznata elementa prilično slagao, ako i ne bez 
izuzetka. Opet zrnce istine, za kojom je trebalo 
oštro tragati. Bilo je nesuglasica i praznih mjesta 
u sustavu, — znak dotada nepoznatih elemenata. 
Danas nakon 50 godina i to je pitanje raščišćeno. 
0 tom poslije. No kako je Mendeljejev pogodio 
istinu, kazuje lijepa činjenica, da su kasnije otkriti 
elementi skandij, gallij i germanij zaista imali 
i atomne težine i druga svojstva, kako im ih je 
periodički sustav unaprijed odredio bio. Dakle 
računom ofkriše kemijske elemente, koje je 
priroda kasnije doista pokazala. Nije li to lijep 
triumf kemije, sličan onomu u astronomiji, kada 
jeLeverrier kod svoga pisaćega stola računom 
otkrio planet Neptun, a Galle ga g. 1846. još 
istu večer mogao na izračunatom mjestu naći ? 
No kraj svih tih lijepih uspjeha kao avet se diže u 
nama pitanje: zašto se nakon određene periode 
vraćaju slična kemijska i fizikalna svojstva ato¬ 
mima? Odgovora danas još nema! — 

Neka ovdje nađe mjesta zanimljiva bilješka, 
koja nam kazuje, u kojim se postocima po težini 
kemijski elementi nađoše na Zemlji (koliko se 
mogla ispitati tanka vrsta kore, oceani i atmo¬ 
sfera): kisik 49.98%, kremik (silicij) 25.30%, alu¬ 
minij 7.26%, željezo 5.08%, kalcij 3.51%, magnezij 
2.5%, natrij 2.28%, kalij 2.23%, vodik 1%; pre¬ 
ostalih 0.86% čine titan, ugljik, klor, fosfor, dušik 
i sumpor. Dakle: koliko, znamo našu postojbinu 
Zemlju, ona je jednom polovinom sastavljena od 
kisika i jednom četvrti kremika, svi ostali ele¬ 
menti zajedno daju 1 četvrt. No dalje prema neis¬ 
pitanom središtu Zemlje kao da je sve više težih 
elemenata, jer je gustoća zemlje 5.5 spram vode. 
Mnogi drže, da je jezgra Zemlje — željezo. 

(Nastavit će se.) 

NAŠE SLIKE 

Izložba slika Gabrijela Jurkića. U mlađoj generaciji hr¬ 
vatskih slikara ističe se Jurkić kao umjetnik, koji tvorevine 
svoga kista usko veže s rođenom svojom grudom i životom 
svoga naroda. U svim Jurkićevim radovima izbija jasno ten¬ 
dencija, koju on u svojim slikama, skicama, risarijama i cr¬ 
težima konsekventno provodi, a manifestira se u prikazi¬ 
vanju prirodnih krasota onih krajeva, koji su srcu umjetni- 
kovu prirasli, i u isticanju osobina života narodnog, koje on 
vrlo dobro poznaje. Za takav idealni posao traži se doista 
umjetnik, u koga ima pravog shvaćanja i ljubavi za ono, što 
želi prikazati, ali i pjesničkog raspoloženja, da u obilju pri¬ 
rodnih krasota nađe ono — što je najljepše. Tih lijepih svoj¬ 
stava ima doista u Jurkića, pa nam se stoga u svojim rado¬ 
vima i prikazuje kao pjesnik — umjetnik! 

Rodom iz Livna, odanle gdje se šire najhrvatskiji kra¬ 
jevi zapadne Bosne, usisao je Jurkić s materinjim mlijekom 
onu veliku ljubav za svoj narod, koja mu je neprekidnom 
voditeljicom u njegovu umjetničkom radu. Već je zarana 
počeo pokazivati smisao za risanje. Svršivši srednju teh¬ 
ničku školu u Sarajevu odluči se napustivši zvanje gradi¬ 
teljsko sasvim dati na slikarstvo. 

U tu svrhu zaputi se u Zagreb, gdje je polazio privatnu 
školu prof. Crnčića i Čikoša. Nakon dvogodišnjeg boravka 
u Zagrebu pođe u Beč na slikarsku akađ'emiju. Budući da 
je iz Zagreba došao tehnički dobro pripravljen, načini s iz¬ 
vrsnim uspjehom prijamni ispit te bude primljen odmah u 
4. godište akademije. Slijedeće već godine prešao je u spe¬ 
cijalnu školu prof. Pochwalskoga, koji mu je bio učiteljem 
kroz 3 godine. Vrativši se iz tuđine kući, počeo se javljati 
na umjetničkim izložbama (u Beču, Sarajevu i Zagrebu) naj¬ 
prije sa crtežima (ugljenom, olovkom i pastelnim kredama) 
a zatim slikama slikanim akvarelnim i uljenim bojama. 
Svojini pastelnim crtežima, u kojima je osebujnom tehnikom 
iznosio tipove hrvatskih seljaka i hrvatskih krajeva iz Bosne, 
svratio je pozornost kritike i publike, koja shvaća umjetnost, 
na originalnost i individualnost svoga umjetničkog rada. To 
shvaćanje njegove umjetnosti, pribavilo mu u hrvatskoj inte¬ 
ligenciji simpatije, koje su prigodom izložbe, što ju je Jurkić 
koncem studenoga o. g. priredio pod nazivom »Zima« (u Ul- 
richovu salonu) — na osobiti način umjetniku iskazivane. 
Na toj izložbi skupio je umjetnik 226 slika i skica (sve sa 
uljenim bojama rađenih), koje su zapravo pjesničko pričanje 
izraženo u bojama: o ljepotama hrvatskih krajeva zapadne 
Bosne i krajevima između Dinare, Vlašić i Prenj-planine — 
u ovo godišnje doba, kad ih pokriva snježna bjelina. Sve od 
prvog ranog snijega pa do nestajanja njegova, kad se počinje 
javljati pretproljetno šarenilo, lutao je Jurkić tražeći pobude 
za svoju fantaziju. Prikazujući zimsku ljepotu tih naših kra¬ 
jeva uspjelo je umjetniku u svojim slikama također i poka¬ 
zati neiscrpivost problema »snježne bjeline« u svim mogu¬ 


ćim njenim varijacijama i dočarati nam toplu ljepotu, koja 
sc u ledenim i studenim masama snijega sakriva. Pored 
čistih pejsaža (dotjeranih slika i impresija), izložio je umjet¬ 
nik nekoliko slika većih i manjih, u kojima je slušajući glas 
nutarnjega svog raspoloženja uhvatio nekoliko momenata, 
u kojima prikazuje život našeg naroda u onim planinskim 
krajevima u zimsko i proljetno doba. Velika slika u bojama, 
što je donosimo u prvom broju našega lista, jest reproduk¬ 
cija jedne od izloženih kompozicija. Umjetnik je dao ovoj 
slici naslov »Zimsko jutro«. Koja vedrina i kakav mir vlada 
u' tim divnim planinskim krajevima! I ostale reprodukcije 
slika u ovome broju našega lista potječu iz ovogodišnje 
Jurkićeve izložbe. Iz sviju se izvija pjesnička duša slikara- 
umjetnika, koji je ovogodišnjom izložbom svojih slika po¬ 
kazao, da je pravi i potpuni umjetnik. 

Koliko je Jurkić naišao na simpatije publike, vidi se 
najbolje po tome, što je gotovo sve svoje izložene radove 
gotovo na jagmu prodao, pa će mu to priznanje biti bez 
sumnje poticaj za daljnji njegov umjetnički rad. 

KNJIŽEVNOST 

Antologija savremene jugoslovenske lirike. Sastavili dr. 
Mirko Deanović i Ante Petravić. Izdanje knjižare Vinko 
Jurić, Split. 1922. Tako., se zove knjiga, koja je nedavno 
ugledala svijet na lošem papiru i u sitnoj štampi. Spomi¬ 
njem to odmah na početku zato, da se vidi, kako je malo 
pažnje već u samoj opremi poklonjeno knjizi, koja ima da 
bude cvijeće savremene naše lirike. U toj knjizi, koja je 
tako zgruvana na 336 stranica osmine, ima vrlo mnogo 
dobrih, srednjih i loših pjesama isto takovih pjesnika. U 
Predgovoru opravdava se izlaženje te knjige željom i po¬ 
trebom za »uzajamnim upoznavanjem tekovina svih delova 
našega naroda«. Ta je potreba doista očita, pa prematome 
i misao, da se takova knjiga izda na svijet, vrlo dobra. Time 
nijesam rekao, da je u toj knjizi ta misao i dobro provedena 
Sastavljači započeli su svoj posao tek pjesnicima »iz doba 
realizma«, a pjesnici hrvatski, srpski i slovenski prikazani 
su po svojim pjesmama paralelno, kako su se i razvijali. 
Jezik pravopis i interpunkcija ostala je svuda nepromije¬ 
njena, kod čega su se izdavači držali uvijek posljednje re¬ 
dakcije pjesme. 

U Antologiji zastupana su devedeset i tri hrvatska, 
srpska i slovenska pjesnika neki s više, neki s manje pje¬ 
sama. Među imenima pjesnika nalazimo od hrvatskih sta¬ 
rijih pjesnika Arnolda, Harambašića, Kranjčevića, Tresić- 
Pavičića, Alaupovića, Katalinića-Jeretova, pa dalje Vidrića, 
Domjanića, M. Nikolića, Begovića, Nazora, Matoša i na¬ 
pokon one najnovije. — Tako su otprilike zastupani i srpski 
i slovenski pjesnici. Najviše je mjesta dano najmlađima, pa 
nema sumnje, da baš u tome dijelu knjige ima mnogo ba- 

lasta. — Sadržina knjige ne odgovara njenom napisu. To 
nije antologija — to je zbirka nekih pjesama od devedeset 
i tri hrvatska, srpska i slovenska pjesnika. Svaka je anto¬ 
logija samo relativno dobra — ona je uvijek udešena prema 
ukusu izdavača odnosno priređivača, ali jedno mora biti ipak 
u njoj apsolutno. A to je estetski princip, koji se jedini mora 
očitovati u cijeloj zbirci. Ako priređivači taj princip malo 
cijene i podrede ga momentanom ukusu ili modi, antologija 
ne može biti ni relativno dobra. I ova antologija ima tu 
manu. U nju su ušli i neki pjesnici i mnoge pjesme, koje ne 
spadaju u antologiju, a izostale su kod vrlo mnogih pjesnika 
baš one pjesme, koje se općeno smatraju najboljim i naj- 
karakterističnijim proizvodima svojih auktora. To bi se 
moglo reći za Arnolda, Vidrića, Nazora i za mnoge druge. 

Priređivači se tuže u Predgovoru, da im je prostor pre¬ 
tijesan. I previše ga je. Prava antologija najnovije naše 
lirike morala bi se zadovoljiti i s daleko manje prostora, 
jer antologija može biti opsegom i najmanja knjižica, ako 
sadržaje doista pravo biserje iz onoga područja, kojim 
se bavi. 

Na kraju Predgovora kažu priređivači, da daju »javnosti 
ovaj pokušaj, iako svesni nemogućnosti da se ovakovom 
radnjom zadovolji ijednog pesnika« i t. d. Bez obzira na to, 
što ta isprika ne vrijedi mnogo, vidi se ovdje jedno prin- 
cipielno krivo stajalište, antologija je sastavljena za pje¬ 
snike, a trebala je biti sastavljena za publiku. Iz obzira dakle 
prema onima, za koje je neispravno sastavljena, ona ima 
puno balasta i u pjesnicima i u pjesmama. Antologija naj¬ 
novije naše lirike treba i pred stranim svijetom da repre¬ 
zentira tu našu liriku s najboljim njenim proizvodima i u do¬ 
stojnoj formi. Ova Antologija ne će to moći učiniti niti 
svojom sadržinom niti svojom opremom. 

Ivo Vojnović: Maškarate ispod kuplja. Tri časa jednog 
pokladnog scherza. Zabavna biblioteka knj. 310. Zagreb 
1922. Najnovije djelo našega konta — posvećeno »Praze Me 
Milence« izašlo je nedavno iz štampe i pobudilo opći interes 
već i poradi toga, što je pjesnik htio to svoje djelo — kako 
je i prije činio — čitati u kazalištu, pa ga u tom pomela 
bolest i smrt njegove drage majke. Vojnović se u tom svom 
djelu vraća svome Dubrovniku i nalazi stare one gospare 
dubrovačke, koji su »zabili čavle na mrtvački*sanduk Repu¬ 
blike«, ovaj put tek maškarane u »velate« (frakove) onih iz 
pravih gospara. — »Ovi »Gospari Antiki«, što su se maška- 
rali da posjete Nikšinice, dubrovački su veseljaci, koji htje¬ 
doše da se našale i da u pokladnoj travestiji okuse ipak 
anahronizam malih osjećaja i sitnih ideja u odoram »slavnih« 
dneva.« 

Radnja se dešava poslije podne posljednjega dana po- 
klada u kući gospoja Jele i Ane Nikšinica, vladika dubro¬ 
vačkih, starih usidjelica. Osim njih nalazimo služavke, Jera, 
nećaka gospođa Nikšinica, i maškarate. 

U licima sestara Nikšinica ima nešto iz Vojnovićeva Ge- 
raniuma, neka samilosna crta za život tih starih usidjelica, 
u čijim žilama još i danas ključa nešto ponosne krvi gospara 
dubrovačkih, koji trpe, ali svoje boli ne kazuju nikome, jer 
su odviše ponosne, a da bi pokazivale, kako im se srce trga 
i cijepa od pregaranja i pečali. 

Djelo sjeća i na »Dubrovačku trilogiju«, a ima i vrlo 
mnogo kinematografije, koja je prevladala u auktorovoj 
»Gospođi sa suncokretom«. A ipak je slabije od »Dubro¬ 
vačke trilogije« i drugačije od »Gospođe sa suncokretom«. 
— Pjesnik je svratio odviše pažnje opisima scenerije, a za¬ 
nemario kraj toga radnju, pa je djelo mnogo izgubilo od 


dramatske živahnosti: ono se ljepše čita nego bi bilo na po¬ 
zornici. 

U kontrastu prema pokladnoj obijesti iznosi nam pjesnik 
jedno lice — mladu služavku Anicu, koja ondje ispod kuplja 
ispušta svoju mladu dušu baš u času, kad pjesnik svoj 
»scherzo« svršava. 

»Maškarate« nijesu na visini ranijih Vojnovićevih djela, 
a ipak, kako je rečeno — imadu od svakoga gotovo njegova 
djela po koji motiv tako, te bismo našega konta bez sumnje 
prepoznali odmah, i da nije metnuo na knjigu svoje ime. 
Znak je to, da je djelo poteklo nesamo iz pera, već i iz duše 
pjesnikove, a to mu već znatno povisuje cijenu. 

UMJETNOST 

Glazba. Opera je u početku nove sezone pokazala malo 
živahnosti. Ovu je sezonu počela s gostovanjima (među ovi¬ 
ma bilo je najzanimljivije gostovanje gdje Sadoven i g. 
Skupjevskoga, članova opere u Barceloni, gdje R o- 
g o v s k e, članice opere u Beogradu). Nakon nestanka te- 
noriste Lubinieckoga uspjelo je upravi obvezati ugo¬ 
vorom tenoristu g. Veselo vskog a, koji je dorasao za¬ 
daćama, što se na njega stavljaju. Osobiti je dobitak našega 
ensemblea g. R a i č e v ; poznati i priznati pjevač već iz 
pređašnjih sezona našem općinstvu, osobito svojom krea¬ 
cijom cara Berendeja u »Snjegoručki« Rimskoga Korsa- 
kova i ove je sezone dokazao sve odlike lijepe svoje umjet¬ 
nosti, pa je postao namah uvaženim članom naše operne 
družine. Kazališna uprava tek je krajem mjeseca stude¬ 
noga dospjela objelodaniti svoj ovogodišnji repertoar. No 
prva premijera ipak je odgađana, tko zna s kojih razloga 
Između najavljenih premijera svakako je najzamašnije djelo 
opera Borodinova »Knez Igor«. Od domaćih djela na¬ 
javila je uprava Dobronićevu »Dubrovačku duologiju« 
i Širolinu fantastičnu baletnu igru »Sjene«. Od repriza opernih 
posebice ističem kao novo uvježbano i novo inscenirano 
djelo »Salome« Richarda Straussa. Ovu tešku operu, 
koja svim umjetnicima, koji u njoj nastupaju, zadava velike 
zadatke, izvedoše lijepo. Onaj prvotni dojam, kojim smo 
dočekali to osobito djelo njemačke tvorbe uopće, a Straus- 
sove napose, ovaj put se oslabio donekle. Nije to samo zbog 
toga, što se je napredak u našem opernom repertoaru vidno 
skrenuo onamo, da se propagiraju velika djela slavenskih 
majstora (izatoga proživjeli smo »Borisa Godunova«, »Snje- 
goručku«, »Jenufu«), već i samo djelo Straussova »Sa¬ 
lome« nema onoga silnoga zamaha, što je ima Wildeova 
»Salome«. Naši interpreti (Salome gdja Engel-Mošin- 
s k i; Herod g. K n i 111, Herodijada gdja P o 1 a k, Johanaan 
g. P r i m o ž i ć, Narabot g. R a i č e v, paž gdjica Pospišil- 
Ivano va) očito su stvorili dotjerane kreacije. Orkestar 
je pod upravom g. M. S a c h s a svirao predano i s velikim 
shvaćanjem. Ipak onoga čara prvotnosti velikog doživljaja 
ovaj put nije bilo. Zato se i očekivala prva premijera — a to 
je »Knez Igor« — polovicom ovoga mjeseca — znalično i 
s mnogo nada. 

U koncertnom životu već se prošle godine zapazila neka 
stagnacija. Bit će tomu više razloga, a najjači od njih u sil¬ 
nim nametima, koji gotovo onemogućuju koncertne priredbe 
Ipak se popularni koncerti, jto ih je prije dvije sezone po¬ 
krenulo društvo »Glazbeni zavod«, pokazaše nesamo potre¬ 
bitima, već i uvažavanima. Ove je sezone »Zagrebačka fil¬ 
harmonija«, koju sačinjava orkestar zagrebačke opere i još 
nekoliko muzičara, sama počela priređivati jutarnje kon¬ 
certe, u kojima se izvodi upravo simfonijska — bolje orke- 

stralna muzika. Lijepi odziv općinstva, koje revno dolazi i 
napunja gotovo svaki put veliku dvoranu »Music-Halla« bit 
će zacijelo pobuda našim filharmoničarima, da u jednu ruku 
dotjeraju svoje izvedbe do što veće savršenosti, što se već 
u ovih nekoliko koncerata moglo jasno zapaziti, i da is¬ 
pune drugu, mnogo zamašniju zadaću: da podupru našu pro¬ 
dukciju, da postanu promicateljima mlade naše simfonijske 
muzike, koja se počela tako lijepo razvijati. Oni su počeli 
djelovati u tom smislu. Gotovo svaki njihov program sadr¬ 
žava po koje domaće djelo (B e r s i n a »Sunčana polja«, 
Stančićev »Scherzo«, Jozefovićevu »Uvertiru ve¬ 
seloj igri«), no od tih je djela za nas bila novitet samo J o- 
zefovićeva »Uvertira«. Kao dirigent ovih koncerata 
naših filharmoničara nastupiše dosada gg. Sachs, Bara- 
nović, Smodek, Faller i Jozefović. — »Glazbeni 
zavod« počeo je svoje koncerte priređivati nedjeljom poslije 
podne. Tako imamo odsada u Zagrebu svake nedjelje po dva 
popularna koncerta. Čini se, da je i nezamjetljivo nastala 
razdioba zadaća u ovim priredbama. Nedjeljni koncerti 
»Glazbenog zavoda« kao da će biti promicalo djela komorne 
i intimne muzike. Češko-slovački kvartet (Z i k a-S a n c i n- 
Č e r n i-Z i k a) svirao je kvartete Hindemitla (s ovim 
je djelom to udruženje nastupilo uspješno na svečanim pri¬ 
redbama komorne muzike u Donaueschingenu) i B o ,r o- 
d i n a. U drugom se koncertu izvodile popijevke J. A 1 b e- 
niza i komorne kompozicije J. T u r i n e, španjolskih mo¬ 
dernih majstora. Izvedba je bila lijepa (pjev: gdjica P o- 
spišil - Ivanova, viola-solo: g. prof. V. Humi, klavir: 
dr. M i h a 1 o v i c h, kvartet: Schon — Mayer — Ška- 
tula — Fabbri), a dojam te u Zagrebu sasvim nepo¬ 
znate muzike, u kojoj se toliko izrazito očitovala pregnantna 
ritmika i široka melodika, bio je snažan. — Klavirske veče¬ 
ri prirediše A. H o e h n (u dvije večeri svirao je umjetnik 
kompozicije Beethovena i Schumanna) i naš Sve- 
tislav Stančić (svirao je kompozicije B a c h a i 
Beethovena), koji se iza svoga studija u Berlinu vratio 
kao zreli umjetnik, a lijepi glas, što ga je tamo svojim na¬ 
stupom stekao, samo je utvrdio naše naziranje o njegovoj 
dubokoj umjetnosti. On stvara svirajući, stvara ne samo 
ugođaj, već gotovo pred nama izgrađuje formu cijeloga djela 
tolikom uvjerljivošću, da se tome valja više čuditi nego 
njegovoj virtuoskoj savršenoj tehnici. — Mladi umjetnički 
par Theo i Olga Hermann (bas i sopran) prirediše 
večer pjesama, pa izvedoše i nekoliko popijevki naših kom¬ 
pozitora, što rijetko čine strani umjetnici, kad k nama do¬ 
laze. — Gdja Ada Poljakova na svojem je koncertu 
u Music-Hallu pjevala nekoliko starih talijanskih arija i 
čitav niz popijevki ruskih majstora (Rimskoga — Kor- 
sakova, Grečanjinova, Balakireva, M u - 
sorgskoga). Čitavi ciklus popijevki »Iz dječje sobice« 
prvi je put izvela u vrsnoj interpretaciji. Ona je mio gost 
zagrebačkog općinstva, koje ju je zavoljelo još dok je bila 
članom naše operne družine. 

»Lisinski« naše najbolje pjevačko društvo, nastupilo je 
s velikim uspjehom svojim prošlogodišnjim rasporedom u 
Ljubljani i Mariboru. Počelo je priređivati svojim članovima 
i uzvanicima »Intimne večeri«, u kojima želi iznositi djela 
novih mladih muzičara. Ovo nastojanje zacijelo će također 
donijeti željni uspjeh u promicanju naše produkcije. 

Hrvatsko kazalište. Općenito zapaženi zastoj i neka susta- 
lost na području naše lijepe knjige nalazi svoj značajan odraz 
i u žarištu naše dramatske umjetnosti i književnosti. — 
Razlozi toj pojavi, u bitnom povođeni socijalnim prilikama, 
mogu se tumačiti i sa gledišta teorije o vrijednosti pojedinih 


struja na polju umjetničkog stvaranja; ne smije se ipak za¬ 
nemariti i jedno od najtežih pitanja u prosuđivanju knji¬ 
ževne vrijednosti dramatskog stvaranja, a to je odnošaj 
između pisaca odnosno dramatskih umjetnika s jedne i op¬ 
ćinstva s druge strane. I bez obzira na to, koliko je istine 
upravo u grotesknoj izjavi Franka Wendekinda, kad je ono 
nastupajući u jednoj satiričnoj drami ustvrdio prema općin¬ 
stvu, da mu je svoju glavu rinuti u ralje jedne nemani, stoji, 
da će se dramatski književnik, ako i piše samo za umjetnost, 
morati bar nešto obazirati i na ukus svojih gledalaca. U tima 
socijalno obrazloženim momentima, koji odlučuju kod stva¬ 
ranja dramatskih produkata, ležat će i razlog, zašto uza svu 
inače pokazanu dobru volju naše kazališne uprave ne na¬ 
lazimo već od početka ove sezone pravoga programa ni 
određenog literarno obrazloženog pravca u iznošenju poje¬ 
dinih književnih produkata, kako smo ih do danas vidjeli. 
U tome će biti i razlog, da je uprava hrvatskog kazališta 
možda i prisilno odstupila od dosadanje tradicije, da se na 
početku sezone iznese pred općinstvo koja domaća klasična 
stvar. To, pa nekakova nesustavnost i nesređenost u izboru 
dramatskih produkata daje naslućivati, da bi se iz gornjih 
razloga u posebnom smislu opravdano dala ovamo primijeniti 
znatna izreka, što ju je u svoje vrijeme Macaulay pripisao 
puritancima: oni nijesu zato protiv borbe s bikovima, što 
ona biku zadaje boli, nego zato što gledaocima čini veselja. 
I u toj želji, da se između uprave i općinstva nađe bilo 
kakav sklad, leži bez sumnje bar jedan od razloga, radi 
kojih se i kod nas u stvaranju i iznošenju dramatskih produ¬ 
kata opaža danas općenito stalna nepravilnost, a i samo¬ 
volja. U toj želji kao da je kazališna naša uprava zaboravila 
na poznate Gottschedove riječi, da poboljšanje dramatskih 
djela bez sumnje vodi za sobom i poboljšanje gledalaca, 
ali je u zadnjoj točki ipak, ne ćemo reći nehotice, priznala 
opravdanost tih riječi, kad je dala prilike članovima Hudo- 
žestvenoga moskovskoga teatra, da po drugi put za kratko 
vrijeme stupe pred zagrebačko općinstvo. I tu smo se opet 
sastali s čistom bogodanom kazališnom umjetnošću; te dane 
je kroz dvorove naše Talije provejavao dah dramatskoga ge¬ 
nija, koji se u povijesti dramatske i kazališne umjet, ovdje 
ondje na čas pokaže u pravom svijetlu, da ga kasnije opet 
za dulja vremena nestane s obzorja umjetničkoga. Tu smo 
naišli na izvor psihologijski opravdanih razloga za umjet¬ 
ničko stvaranje i s obzirom na produkciju pisaca i umjet¬ 
nika. Hoće li u tome gostovanju biti zalog i našem dram¬ 
skom razvitku, odgovor ćemo naći u tome, kako se i zašto 
se dramatska knjiga kod nas cijeni, jer baš kod određenja 
vrijednosti dramatske umjetnosti znatne su upravo riječi 
Paula Ernsta, kad je slikovito o drami rekao: ja cijenim 
diamant, jer svijetli i prosiplje iz sebe sjaj, pa kako bi ga 
mogao odbaciti zato, što znam, da je on uistinu samo krista¬ 
lizirani ugljen. Uvjeti su dakle bar djelomično i za naš dra¬ 
matski napredak ponuđeni, a na nama je, da ih svojski pri¬ 
hvatimo. Prema bar dosadanjim novitetima, što smo ih ove 
sezone vidjeli, čini se, da se ne krećemo u pravcu netom 
spomenutih misli. Samo radi registriranja spomenut ćemo 
da nam je uprava donijela kao novitete Petrovićeva pre¬ 
rađenog Rkaća i Stojandu, Strozijev ponovljeni Istočni grijeh, 
Caneov Vukodlak, Krležinu Golgotu i nekoliko prijevoda iz 
strane književnosti, o kojima će biti na ovome mjestu i ka¬ 
snije prilike da se nešto kaže. Kao znatniji dogođaj u životu 
naše Talije spominjemo 40-godišnji jubilej zaslužnoga našeg 
umjetničkog veterana D. Freudenreicha, koji je jubilej bio 
proslavljen u svezi s poviješću naših Graničara, odnosno raz¬ 
vitka naše dramatske umjetnosti u velikom pregledu do danas 

Poslovnica 
Radnički 
Dol br. 22 



Telefon-: 10-2.2 


Radiona 
Pejačevićev 
trg br. 7 


Streasfma uradjanje efeUhicne rasvjete, izumiti icvovrila, telefona, inšta - 
facije mlinova, te uredjaja vlastUiH pogona i prenosa sile. — (foueavtia 

Jttodni sa fon 
gospojins&ift šešira 

Jtnfta Jlfavai 

Zagreb 

Frankopanska ulica br. 2a 

Preporača 
svoj bogati izbor 

najmodernijih modela. 
Izvadja popravke 

poljepšavanje lica, finih 
sapuna, pudera i 

Nudjamo naše bogato skladište 

Koncesionirana u kraljevini Srba, Hrvata i Slovenaca 

Glavno zastupstvo Zagreb, Trg I. br.15. 

Post« pretinac broj 186, Telefon br. 42, Brzojav ,,Oceanic“ 

Podružnice: Beograd Karadjordjeva ul br. 95. 

Ljub Jana Kolodvorska uL 41 A, Bitolj, Kiriacou & Hadjicosta. 

Najveće parobrodarsko društvo na svijetu. 

Najbrža i najkraća veza u sve preko¬ 
oceanske krajeve. Parobrod ,,Majestic“ 

56.551 tona (najveći putnički parobrod 
na svijetu), ,,01ympic“ 46.439 tona, 
,,Homeric“ 34.092 tona. — Najmoder¬ 
niji uredjaj. — Smještaj svijuh putnika, 
dakle i trećega razreda u kabinama. 

U Sjedinjene države sjeverne Amerike 
za 5 i pol dana preko mora. U Kana« 
du za 4 dana preko otvorenog mora. 

Obavjesti i upute daju se besplatno. 

